Solat fardu, Jumaat, Aidilfitri dibenarkan di Perak sepanjang PKP

Solat fardu, Jumaat, jenazah dan sunat Aidilfitri dibenarkan dengan tidak melebihi 50 jemaah di masjid dan surau di seluruh Perak dalam tempoh perintah kawalan pergerakan (PKP) bermula hari ini.Pengarah Jabatan Agama Islam Perak (JAIPk) Mohd Yusop Husin berkata bilangan jemaah itu juga termasuk pegawai masjid dan jawatankuasa kariah di masjid dan surau yang boleh memuatkan lebih 1,000 orang.Beliau berkata kebenaran itu termaktub dalam pekeliling pelaksanaan aktiviti keagamaan sepanjang tempoh PKP 3.0 yang turut memberi kebenaran kepada 20 jemaah termasuk pegawai masjid dan jawatankuasa kariah di masjid dan surau yang boleh memuatkan kurang 1,000 jemaah.“Ia termasuk surau-surau yang diberi kebenaran khas, kawasan kem tentera dan polis, bangunan pejabat, institusi, politeknik, maktab, sekolah, syarikat dan kilang,” katanya.Menurutnya, kuliah juga dibenarkan dalam ruang waktu antara selesai solat maghrib sementara menantikan masuknya waktu solat isyak.“Tazkirah tidak melebihi 30 minit kepada jemaah yang berada di dalam masjid dan surau sementara menanti azan solat Jumaat turut dibenarkan,” katanya.JAIPk turut menetapkan kehadiran menunaikan solat hanya dibenarkan kepada warganegara lelaki dan berusia 12 tahun ke atas.Solat sunat Aidilfitri di Perak juga dibenarkan di kawasan lapang dan terbuka tidak melebihi 50 orang dengan mematuhi penjarakan fizikal.Takbir raya pula dibenarkan di masjid dan surau namun takbir dari rumah ke rumah serta ziarah kubur tidak dibenarkan.Semalam, Sultan Perak Nazrin Shah dilapor membatalkan hasrat beliau untuk berangkat menunaikan solat sunat Aidilfitri di Masjid Ubudiah dan mengadakan jamuan hari raya di Istana Iskandariah, Kuala Kangsar pada hari pertama Syawal.Yang Dipertua Majlis Agama Islam dan Adat Melayu Perak (MAIPk) Mohd Annuar Zaini dalam kenyataan semalam berkata masjid dan surau dibenarkan mengadakan solat sunat Aidilfitri dengan had jemaah seperti yang ditetapkan Kementerian Kesihatan dan Majlis Keselamatan Negara.Bagaimanapun katanya, Sultan Nazrin tidak membenarkan jamuan diadakan di masjid, surau dan kawasan lapang terbuka selepas solat sunat Aidilfitri.


Rusia letakkan dunia di ambang bencana radiasi, kata Zelensky

Presiden Ukraine Volodymyr Zelensky pada Rabu memberitahu masyarakat antarabangsa bahawa dunia bergantung kepada kemerdekaan negaranya.
Zelensky berucap pada Majlis Keselamatan Pertubuhan Bangsa-Bangsa Bersatu (PBB) ketika Ukraine menyambut Hari Kemerdekaan ke-31 dari Kesatuan Soviet, dan sebagai menandakan enam bulan dalam mempertahankan diri daripada serangan oleh Rusia, lapor Agensi Anadolu.
Tetapi Rusia membantah ucapan Zelensky yang disampaikan di hadapan 15 ahli majlis melalui sidang video, dengan menegaskan beliau mengambil bahagian secara peribadi dalam acara PBB itu selain meminta undian prosedur.
Bantahan Rusia itu ditolak dengan 13 ahli mengundi menyokong penyertaan Zelensky dalam mesyuarat itu manakala Rusia mengundi menentangnya.
“Apa yang berlaku sekarang adalah Rusia meletakkan dunia di ambang bencana radiasi,” kata Zelensky.
"Adalah fakta bahawa tentera Rusia telah menjadikan wilayah loji kuasa nuklear terbesar di Eropah, loji kuasa nuklear Zaporizhzhia, sebagai zon perang."
Zelensky menggesa Agensi Tenaga Atom Antarabangsa (IAEA) untuk menempatkan pakar tetap di loji kuasa nuklear Zaporizhzhia sehingga Ukraine menguasai semula tapak itu.
Rusia mengambil alih kemudahan itu pada 4 Mac lepas, dua minggu selepas memulakan serangan terhadap Ukraine.
Loji kuasa nuklear terbesar di Eropah telah dibedil beberapa kali, menimbulkan kebimbangan mengenai bencana nuklear. Rusia dan Ukraine saling menuding jari mengenai serangan di kemudahan nuklear itu.
PBB pada Selasa berkata bahawa persiapan sedang dijalankan untuk menghantar satu pasukan dari badan pemantau nuklear PBB ke loji berkenaan untuk menjalankan pemeriksaan, hanya menunggu kelulusan dan jaminan keselamatan daripada kedua-dua pihak.


Syarikat mega Alibaba berpecah kepada 6 entiti

Peruncit dan syarikat e-dagang global Alibaba mengumumkan pada Selasa bahawa ia akan berpecah kepada enam entiti berbeza.
Enam entiti itu akan mempunyai ketua eksekutif (CEO) dan lembaga pengarah mereka sendiri, lapor UPI.
Kumpulan perniagaan dan syarikat perniagaan akan menubuhkan lembaga pengarah masing-masing, dan melaksanakan sistem tanggungjawab CEO di bawah kepimpinan lembaga pengarah setiap entiti dan syarikat perniagaan, manakala Alibaba Group akan memberi tumpuan terhadap model pengurusan syarikat induk dalam cara yang menyeluruh, menurut Alibaba dalam satu kenyataan Selasa.
Lima daripada enam entiti itu,  mempunyai fleksibiliti untuk mendapatkan modal luar dan berpotensi untuk mendapatkan IPO sendiri.
Transformasi ini akan memperkasakan semua perniagaan kami supaya menjadi lebih rancak, dan membolehkan tindak balas yang lebih pantas terhadap perubahan pasaran, kata Ketua Pegawai Eksekutif Alibaba Daniel Zhang dalam satu kenyataan.
Pada 2020, organisasi teknologi kewangan Alibaba, Ant Group, terpaksa menarik balik tawaran awam bernilai AS$37 bilion di pasaran saham Hong Kong dan Shanghai selepas campur tangan pengawal selia China.
Pada 2021, Alibaba didenda AS$2.8 bilion oleh pengawal selia ‘antitrust’ China.
Pengumuman pada Selasa itu menyaksikan peningkatan sembilan peratus nilai saham Alibaba dalam dagangan pra-pasaran di Amerika Syarikat.


Utamakan kesihatan awam berbanding hak asasi untuk merokok, kata KP kesihatan

Isu kesihatan awam perlu diutamakan mengatasi “hak asasi”  untuk merokok, terutama sekali kepada golongan muda, kata Ketua Pengarah Kesihatan Dr Noor Hisham Abdullah.
Berikutan itu, beliau berkata orang ramai disarankan untuk membantu dan menyokong tindakan Kementerian Kesihatan (KKM) dalam melindungi generasi muda di negara ini daripada amalan menghisap rokok tembakau dan “vape”.
“Akta Kawalan Produk Tembakau dan Merokok dan generasi penamat (GEG) menyasarkan untuk mewujudkan generasi yang bebas daripada sebarang amalan merokok termasuk rokok dan ‘vape’ bagi mereka yang lahir pada 2007 dan tahun-tahun selepasnya,” katanya di Facebook hari ini.
Semalam, Rang Undang-undang (RUU) Kawalan Produk Tembakau dan Merokok 2022 yang antara lain memperuntukkan larangan individu yang lahir pada 2007 dan seterusnya, merokok, membeli atau memilik produk tembakau atau peranti merokok dibentang untuk bacaan kali pertama di Dewan Rakyat.
Menurut RUU itu, individu berkenaan yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika disabitkan kesalahan.
Dr Noor Hisham turut memetik fakta sejarah mengenai penguatkuasaan undang-undang sebelum ini seperti pemakaian topi keledar dan tali pinggang keledar yang bersifat mementingkan keselamatan dan nyawa orang awam.
“Alhamdulillah pada 1975, 1979 dan 2009, ahli-ahli Parlimen ketika itu telah menggunakan kuasa mereka sebagai wakil rakyat dengan baik dan telah berjasa menyelamatkan banyak nyawa.
"Tidak pula didengari ketika itu pihak tertentu dan pelobi-pelobi yang mempersoalkan hak asasi untuk terus tidak memakai topi keledar atau tali pinggang keledar?” katanya.


Orang Asli Mah Meri teruja belajar bahasa Inggeris dengan mahasiswa UiTM

Keriangan kanak-kanak Orang Asli menceriakan suasana ketika mereka berkumpul di kompleks bangunan kayu berwarna perang di Pulau Carey, Selangor hari ini.
Pada kebanyakan masa, Pusat Kraf Orang Asli itu agak sepi, namun suasana akan berubah jika masyarakat suku Mah Meri yang tinggal di kawasan itu mengadakan program bersama pelancong, pelajar atau agensi kerajaan.
Hari ini,  pusat tersebut dipenuhi sekumpulan 20 anak Orang Asli Mah Meri berusia 10 hingga 12 tahun yang bersemangat untuk belajar bahasa Inggeris.
Berpakaian sukan, mereka membuat bulatan dan berinteraksi dengan beberapa mahasiswa daripada Universiti Teknologi Mara (UiTM).
Mereka harus meneka beberapa perbuatan yang dimimikkan semula oleh mahasiswa yang bertindak sebagai guru mereka untuk sehari.
Para pelajar kelihatan ceria dan seronok menerima kedatangan kumpulan mahasiswa itu, apatah lagi setelah dua tahun penutupan sekolah.

Seramai 34 mahasiswa Akademi Pengajian Bahasa, Universiti Teknologi Mara (UiTM) bersama seorang pensyarah pengiring hadir mengadakan program Mah Meri's English Getaway bersama murid-murid tersebut.
Seorang pelajar Orang Asli, Abrisam Mohd Hasmadi, 10, menceritakan keterujaan bermain aktiviti yang dianjurkan.
"Saya belajar meneka nama anggota tubuh badan. Kena jawab dalam bahasa Inggeris.
"Seronok belajar bahasa Inggeris dengan kawan-kawan macam ini," katanya kepada MalaysiaNow.
Seperti kebanyakan rakan-rakannya, Abrisam masih belum menguasai pembinaan ayat dan kosa kata bahasa Inggeris, dan hanya boleh menuturkan ayat asas seperti “what is your name?”.
Pengerusi jawatankuasa keselamatan Kampung Orang Asli Sungai Bumbun, Azman Sap berkata, komuniti Orang Asli sentiasa mengalu-alukan program pendidikan untuk pelajar-pelajar sekolah rendah dan menengah.
"Program-program seperti ini sebenarnya menarik minat pelajar untuk terus bersemangat pergi ke sekolah," katanya kepada MalaysiaNow.
Ini kerana katanya masyarakat Orang Asli di pulau itu berdepan dengan masalah keciciran pendidikan apabila ada antara mereka yang tidak mahu meneruskan sekolah menengah selepas tamat sekolah rendah.
Menurut Azman, walaupun masih terkawal, kecenderungan pelajar berbuat demikian bukanlah sesuatu yang memberangsangkan.
"Mungkin kurang penekanan kepada pendidikan itu dalam kalangan ibu bapa sendiri. Mereka juga biasanya lebih minat kemahiran-kemahiran tertentu," tambahnya.
Kira-kira 500 orang penduduk Orang Asli mendiami kawasan itu yang mempunyai dua sekolah rendah bagi menampung keperluan pendidikan anak-anak orang Asli.
Selain faktor ibu bapa, Azman berkata berdasarkan pemerhatiannya, pengaruh rakan sebaya memainkan peranan besar untuk seseorang anak Orang Asli membuat keputusan sama ada ingin meneruskan pengajian ke sekolah menengah atau tidak.
"Kalau seseorang pelajar itu berkawan dengan orang yang tidak sekolah juga, maka rakannya itu menjadi tarikan.
“Kebiasaannya jika mereka melepasi tingkatan tiga, mereka akan tamatkan persekolahan.
"Cuma tahap melangkah ke sekolah menengah ini yang sedikit sukar," katanya.
Menurut Azman, dia dan beberapa anggota komuniti turut cuba membantu mereka yang tidak mahu bersekolah lagi, namun tiada apa yang mampu diusahakan sekiranya pelajar tersebut sudah nekad dengan keputusannya untuk tidak bersekolah lagi.
Katanya, pendekatan yang dibawa menerusi program seperti Mah Meri's English Getaway itu menyebabkan minat murid-murid terus menyala dalam mencari ilmu pengetahuan.
Berbanding sesi formal di sekolah, para pelajar lebih seronok dengan kaedah belajar melalui permainan dan aktiviti.

Ketua projek Mah Meri's English Gateway, Mohammad Syurizan Husni berkata, pihaknya mengadakan tiga aktiviti yang bersifat interaktif dan seronok bagi menarik perhatian dan minat pelajar terhadap subjek bahasa Inggeris.
"Kita ada aktiviti Sumpit It Right, teka nama haiwan, dan 'musical chair', yang mudah untuk mereka faham.
"Sedikit-sebanyak kami selitkan nasihat untuk mereka sambung belajar apabila mengetahui ada kalangan pelajar yang tidak berminat sambung persekolahan," katanya.
Aktiviti tersebut merupakan program wajib perkhidmatan komuniti untuk pelajar Akademi Pengajian Bahasa.
Pemilihan komuniti Orang Asli itu katanya bagi meningkatkan kesedaran mengenai kepentingan bahasa Inggeris kepada masyarakat di luar bandar yang mana bahasa Inggeris tidak terlalu dipertuturkan.
"Setakat pemerhatian kami, pengetahuan bahasa Inggeris mereka pada tahap asas. Kami fokus mengajar tentang cara penstrukturan ayat," katanya.
Azman berkata, dalam era masa kini, Orang Asli tidak terkecuali perlu menguasai bahasa Inggeris.
"Dalam kalangan Orang Asli, bahasa Inggeris masih lagi kurang penguasaannya.
"Bagus jika ada pendekatan untuk memahirkan bahasa Inggeris ini, bukan sahaja untuk murid sekolah, orang dewasa pun perlu," katanya.


Penduduk bimbang 11 bangkai lembu ditemui di Kuala Nerus cemari sungai

Bangkai 11 ekor lembu dalam keadaan berulat ditemukan di sebuah kawasan terbiar di Kampung Sungai Lekar, Kuala Nerus, dipercayai dibuang oleh pihak yang tidak bertanggungjawab.
Menurut seorang penduduk kampung itu Wan Zaidi Wan Jaafar, 48, berkata bangkai lembu tersebut dijumpai penduduk yang ingin memancing di Sungai Lekar yang terletak kira-kira lima meter dari kawasan itu pada petang Sabtu lepas.
“Bangkai lembu ini mungkin dibuang pada hari yang sama kerana ada penduduk kampung terlihat dua buah lori memasuki simpang ke kawasan itu. Kedua-dua lori tersebut dilihat penuh dengan lembu yang telah mati,” katanya ketika ditemui Bernama di lokasi kejadian, di Kuala Nerus hari ini.
Tinjauan Bernama ke kawasan yang terletak kira-kira 15 meter dari Jalan Kota Bharu-Kuala Terengganu itu mendapati, bangkai 11 ekor lembu tersebut berada dalam keadaan bergelimpangan, sudah kembung, berulat dan dihurungi lalat.
Wan Zaidi berkata bau busuk bangkai haiwan itu mendatangkan ketidakselesaan, kerana kawasan tersebut merupakan laluan utama penduduk ke Sungai Lekar ke kawasan berdekatan.
“Walaupun kawasan tersebut jauh dari kawasan penempatan, namun ia merupakan laluan digunakan penduduk untuk memancing dan ke kebun. Jadi kita risau kalau bangkai lembu ini menyebabkan pencemaran bau yang lebih teruk dan air sungai juga boleh tercemar,” katanya.
Sementara itu, Pengarah Jabatan Perkhidmatan Veterinar Negeri Terengganu Anun Man ketika dihubungi berkata setakat ini, pihaknya belum menerima sebarang laporan mengenai penemuan bangkai lembu tersebut.
Namun katanya pihak veterinar negeri akan segera ke lokasi penemuan bangkai tersebut, bagi mendapatkan sampel mengenal pasti punca kematian lembu-lembu itu dan siasatan serta menjalankan kerja-kerja pelupusan.
“Kita tidak tahu apa punca lembu-lembu itu dibuang di situ. Ada kemungkinan lembu-lembu itu diseludup dari luar dan sekiranya haiwan tersebut dibawa dalam lori tertutup (lori bungkus) serta melalui perjalanan yang jauh, ia boleh menyebabkan lembu-lembu itu lemas dan boleh menyebabkan kematian.
“Sekiranya ia mati disebabkan wabak penyakit seperti penyakit kuku dan mulut (FMD) dan sebagainya, pemilik lembu boleh dikenakan tindakan di bawah Seksyen 31 Akta Binatang 1953, kerana gagal melaporkan penyakit haiwan ternakan mereka kepada pihak veterinar,” katanya.
Beliau berkata tindakan juga juga boleh diambil di bawah Seksyen 34, Akta Binatang 1953 kerana melupuskan haiwan ternakan berpenyakit tanpa kebenaran pihak berkuasa Veterinar.
Pihak Jabatan Perkhidmatan Veterinar Negeri Terengganu juga akan membuat siasatan sekiranya ada unsur-unsur melibatkan kezaliman haiwan di bawah Seksyen 29, Akta Kebajikan Haiwan 2015.


Salman Rushdie tidak lagi perlukan ventilator, makin pulih

Novelis terkenal Salman Rushdie yang ditikam pada Jumaat lalu di New York kini tidak lagi perlu bergantung dengan bantuan alat pernafasan dan mulai stabil, kata ejen dan anak lelakinya semalam.
"Dia tidak lagi perlukan ventilator, dia sedang jalani proses pemulihan," kata ejennya, Andrew Wylie dalam sebuah emel.
“Proses itu akan ambil masa yang lama; kecederaannya teruk, tetapi keadaannya semakin baik.”
Rushdie, 75, baru sahaja naik ke pentas untuk memulakan ucapannya di Chautauqua Institution sebelum diserang seorang lelaki berusia 24 tahun ketika kejadian itu.
Rushdie menjadi sasaran fatwa bunuh terhadapnya berikutan penerbitan novel “The Satanic Verses” pada 1988 di mana ia dilihat oleh sebilangan umat Islam sebagai karya yang menghina agama.
Pada tahun 1989, pemimpin tertinggi Iran Ayatollah Ruhollah Khomeini telah mengeluarkan fatwa, menyeru agar dia dibunuh.
Setiausaha Negara AS Antony Blinken berkata pada Ahad bahawa institusi negara Iran telah mencetuskan keganasan terhadap Rushdie selama beberapa generasi, dan media sekutu kerajaan menyokong percubaan membunuhnya.
"Ini adalah satu tindakan keji," kata Blinken dalam satu kenyataan.
"AS dan rakan kongsi akan terus teguh dalam menghadapi ancaman ini, menggunakan semua cara yang sesuai."
Suspek, Hadi Matar dari Fairview, New Jersey, mengaku tidak bersalah atas tuduhan cubaan membunuh dan menyerang ketika dibawa ke mahkamah pada Sabtu, kata peguamnya, Nathaniel Barone kepada Reuters.
Setakat ini, pihak berkuasa tempatan mahupun persekutuan tidak memberikan sebarang butiran tambahan mengenai siasatan kejadian tersebut, termasuk motif serangan.


Varian B117 tiada kaitan dengan jangkitan lebih bahaya

Varian Covid-19 Britain tidak meningkatkan tahap ketenatan jangkitan berbanding varian lain, kata penemuan yang diterbitkan pada Selasa.Penyelidikan yang diumumkan pada Selasa itu bagaimanapun mengesahkan peningkatan kebolehjangkitannya kerana memiliki kadar kandungan virus lebih banyak dari varian normal.Varian yang turut dikenali sebagai B117 itu merupakan virus yang dominan di kebanyakan negara Eropah, dan kajian sebelum ini mengaitkan varian tersebut dengan kemungkinan risiko kematian yang lebih tinggi daripada varian normal.Namun dua kajian yang diterbitkan jurnal The Lancet Infectious Diseases dan The Lancet Public Health tidak menemui bukti bahawa pesakit yang dijangkiti varian B117 mengalami gejala yang lebih teruk atau risiko yang lebih besar daripada mereka yang dijangkiti dengan varian yang berbeza.Walau bagaimanapun, kajian mendapati varian tersebut dikaitkan dengan kadar pembiakan yang lebih tinggi daripada varian normal.Penulis kajian pertama meneliti data dari 341 pesakit positif untuk Covid-19 akhir tahun lalu ketika B117 berleluasa di Britain.Mereka mendapati bahawa 58% pesakit memiliki B117, sementara 42% tidak mempunyai varian B117 Covid-19.Daripada mereka yang dijangkiti B117, 36% pesakit menjadi tenat atau meninggal dunia, berbanding dengan 38% mereka yang bukan B117.Peratusan itu menunjukkan bahawa tidak ada hubungan antara B117 dengan peningkatan risiko jangkitan.Pesakit dengan varian tersebut cenderung lebih muda, dan jangkitan B117 lebih kerap berlaku pada kumpulan etnik minoriti.Laporan itu juga turut menganalisis kebolehjangkitan dengan meneliti data yang dihasilkan ujian PCR. Mereka mendapati bahawa sampel swab dengan varian B117 cenderung mengandungi jumlah virus lebih banyak daripada swab bukan B117.Mengulas kajian pertama, Sean Wei Xiang Ong, Barnaby Edward Young dan David Chien Lye dari Pusat Nasional Penyakit Berjangkit, Singapura, berkata bahawa penemuan itu berbeza dengan tiga kajian sebelum ini yang menunjukkan bahawa B117 lebih bahaya daripada varian lain.Namun mereka berkata bahawa kajian Lancet mempunyai kelebihan kerana menggunakan penjujukan seluruh genom serta hasil keputusan pesakit yang sembuh.“Penemuan bahawa jangkitan B117 tidak meningkatkan risiko penyakit berat dan kematian namun ia masih memerlukan pengesahan lebih lanjut dalam kajian yang lebih besar,” kata para pakar.Kajian kedua menganalisis data yang dilaporkan sendiri dari 36,920 pengguna Britain aplikasi simptom Covid-19 yang diuji positif antara 28 September hingga 27 Disember tahun lalu.Mereka mendapati bahawa varian B117 juga memiliki kadar pembiakan 1.35 kali lebih tinggi daripada varian koronavirus yang normal, namun tetap tidak menemukan bukti peningkatan kadar ketenatan penyakit.


Kerajaan akan dakwa syarikat pembekal pembuat alatan rumah Dyson

Malaysia akan memulakan pendakwaan ke atas ATA IMS Bhd yang merupakan syarikat pembekal kepada Dyson, berikutan aduan yang diterima jabatan buruh, kata Menteri Sumber Manusia M Saravanan.Tindakan tersebut diambil selepas beberapa dakwaan pengilang itu mengamalkan buruh paksa dalam syarikatnya.Dyson memberitahu Reuters minggu lalu ia memutuskan hubungan dengan ATA dalam tempoh enam bulan berikutan audit menunjukkan wujud amalan buruh paksa dalam syarikat tersebut selepas dimaklumkan oleh pemberi maklumat.ATA, yang menikmati 80% daripada pendapatannya daripada pembuat peralatan rumah itu sekali lagi menegaskan minggu ini bahawa ia memandang serius tuduhan tersebut selain mennyatakan penemuan audit buruh itu tidak dapat dibuktikan.Sebelum ini, ATA turut menafikan dakwaan wujud amalan buruh paksa dalam syarikatnya.Hari ini, M Saravanan memberitahu Parlimen bahawa kementeriannya melalui jabatan buruh telah mengambil tindakan dan memulakan siasatan terhadap ATA selepas menerima aduan.“Kami telah berikan mereka notis kompaun namun syarikat itu masih belum membayarnya, oleh itu kami akan dakwa mereka di mahkamah,” kata Saravanan di Parlimen pada Selasa.Bagaimanapun, Saravanan tidak menyatakan apakah aduan yang diterima jabatan buruh atau perincian pendakwaan tersebut.Kementerian juga tidak memberikan maklum balas lanjut kepada Reuters mengenai pendakwaan dan aduan itu.ATA, yang merupakan syarikat pembuat alat ganti bagi mesin vakum dan pembersih udara Dyson, tidak memberikan ulasan segera mengenai perkata tersebut.Saravanan berkata minggu lalu kerajaan turut menyiasat keputusan Dyson untuk menamatkan kontrak ATA.Saham ATA juga turut jatuh hampir dua pertiga sejak pengumuman Dyson membatalkan kerjasamanya dengan syarikat tersebut.


Ordinan berita palsu darurat, Covid-19 tertakluk proses perundangan, kata Putrajaya

Putrajaya hari ini menolak dakwaan bahawa pewartaan ordinan baru perintah darurat bagi memerangi penyebaran berita palsu adalah kejam dan dirancang untuk mengekang kebebasan bersuara.Sebaliknya, Menteri di Jabatan Perdana Menteri (Parlimen dan Undang-Undang), Takiyuddin Hassan berkata Ordinan Darurat (Kuasa-Kuasa Perlu) (No 2) 2021 yang diwartakan hari ini hanya diguna pakai semasa darurat malah hanya terhad kepada perkara-perkara yang berkaitan dengan maklumat tidak benar mengenai Covid-19 dan proklamasi darurat.Dalam sidang media bersama Menteri Komunikasi dan Multimedia, Saifuddin Abdullah, Takiyuddin berkata langkah itu adalah demi memastikan kerajaan berjaya memerangi wabak tersebut dengan berkesan.“Kebebasan bersuara bukan kebebasan untuk berbohong,” kata Saifuddin di samping turut menambah usaha kempen memerangi berita palsu berkaitan Covid-19 dengan hujah dan penjelasan kepada orang ramai dilihat masih tidak berkesan.“Kami selalu menafikan berita palsu. Tidak ada kesudahannya.“Kami tidak mahu program imunisasi gagal.“Kami telah siarkan fakta mengenai vaksin sejak tahun lalu, namun berita palsu mengenainya masih juga dilakukan pihak tidak bertanggungjawab.” katanya.Menurut Takiyuddin peraturan tersebut dengan jelas menyatakan ia dirancang khusus untuk menangani berita palsu mengenai Covid-19 dan perintah darurat.


Muhyiddin cadang kerajaan laksana rangsangan bersasar bantu PMKS pulih ekonomi

Pengerusi Perikatan Nasional (PN) Muhyiddin Yassin meminta kerajaan mempertimbangkan suntikan pakej rangsangan ekonomi secara bersasar kepada golongan rentan yang disifatkan masih bergelut dengan keadaan ekonomi mencabar selepas pandemik.
Bekas perdana menteri itu berkata, mereka ini juga termasuklah penggiat dan pengusaha dalam sektor mikro, kecil dan sederhana (PMKS), sektor pembinaan dan pelancongan dan yang dilihat paling terkesan meskipun negara sudah beralih ke fasa endemik Covid-19.
Ahli Parlimen Pagoh itu berkata, berdasarkan maklumat yang diterima sekiranya tiada intervensi daripada pihak kerajaan mungkin sektor-sektor ini akan runtuh.
Atas sebab itu, beliau bertanya sama ada Kabinet dan bukan sahaja menteri ekonomi untuk melihat permasalahan ini secara khusus bagi menangani masalah sektor-sektor ini bagi tempoh segera contohnya buat tempoh dua tahun sahaja.
"Katakanlah, sebanyak RM100 hingga RM200 bilion yang mana libatkan fiskal iaitu suntikan kerajaan.
"Ataupun non fiskal macam moratorium bank. Kerajaan tidak keluar satu sen pun. Kumpulan Wang Simpanan Pekerja (KWSP), kerajaan tak keluar satu sen.
"Tapi saya tahu pendirian kerajaan Madani ini, sekarang ini kata semua itu tak boleh dilaksanakan," katanya ketika sesi pertanyaan lisan di Dewan Rakyat hari ini kepada Menteri Ekonomi Rafizi Ramli.
Pada tahun 2020, Muhyiddin menjadi perdana menteri dan memimpin negara dalam tempoh krisis pandemik Covid-19 yang menyaksikan penutupan aktiviti perniagaan dan sosial.
Ketika itu, kerajaan PN melaksanakan pelbagai insentif dan pakej rangsangan ekonomi yang berjumlah lebih RM530 bilion bagi membantu meringankan beban rakyat Malaysia dan juga usahawan tempatan yang terjejas teruk akibat pandemik itu.
Mengulas lanjut, Muhyiddin berkata meskipun kerajaan dilihat sudah menyusun atur strategi untuk menangani permasalahan tersebut tetapi ianya dilihat mengambil masa yang amat lama.
Dikhuatiri mereka yang berada dalam sektor-sektor tersebut tidak mampu bertahan dan akan terus terperangkap dalam cabaran ekonomi semasa.
"Saya bimbang tahun ini keadaan akan bertambah lebih teruk.
"Mungkin bertambah orang akan hilang pekerjaan, pendapatan juga tak ada.
"B40 sudah jadi B61. Jika tiada ketegasan kerajaan, apa langkah yang nak dibuat segera supaya masalah ini tidak akan berlaku?"
Rafizi ketika menjawab soalan Muhyiddin berkata, keadaan tidak akan menjadi lebih teruk berbanding tempoh tiga tahun lalu.
Ini kerana katanya unjuran dan keadaan semasa menunjukkan keadaan itu tidak akan berlaku kecuali pada sektor pertanian.
Terdahulu, Majlis Pemulihan Negara (MPN) yang pernah dipengerusikan Muhyiddin mencadangkan kerajaan pimpinan Ismail Sabri Yaakob supaya menyalurkan RM6.08 bilion melalui skim Geran Khas Prihatin (GKP) kepada lebih sejuta pengusaha PMKS.
Ini bagi membantu meringankan bebanan ditanggung golongan itu yang menjadi kumpulan paling terkesan akibat pandemik Covid-19.


Cuepacs bidas tindakan menteri di KLIA

Kesatuan perkhidmatan awam terbesar menggesa siasatan dijalankan terhadap laporan seorang menteri menyerbu masuk ke balai ketibaan di Lapangan Terbang Antarabangsa Kuala Lumpur (KLIA) untuk membela seorang pengembara asing yang berdepan masalah dengan pegawai imigresen.
Kongres Kesatuan Pekerja-pekerja Dalam Perkhidmatan Awam (Cuepacs), berkata tindakan itu bukan sahaja campur tangan terhadap protokol keselamatan negara tetapi juga gangguan terhadap penjawat awam dalam melaksanakan tugas mereka.
“Tidak wajar kelakuan menceroboh itu dilakukan kerana ia jelas melanggar prosedur keselamatan atau SOP yang telah ditetapkan.
“Sekiranya berlaku salah faham dalam proses penahanan pelancong terbabit, menteri terbabit boleh memberikan bantuan mengikut prosedur atau mendapatkan maklumat yang lebih jelas dahulu daripada pihak berkuasa di lapangan terbang,” kata Presiden Cuepacs Adnan Mat mengulas insiden yang menimbulkan persoalan mengenai identiti menteri itu.
Ia susulan kenyataan Menteri Pengangkutan Anthony Loke yang berkata tidak menerima sebarang laporan mengenai insiden yang dilaporkan oleh portal BebasNews.
"Saya rasa pihak berkuasa lapangan terbang akan menjalankan siasatan yang lebih terperinci mengenai apa yang berlaku," katanya.
BebasNews, yang tidak menamakan menteri itu, berkata beliau menceroboh balai ketibaan di KLIA apabila mengetahui seorang wanita warga China dilarang memasuki negara ini.
"Bila dihalang, dia menggunakan kuasa menterinya dan marah polis bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba semalam," kata laporan itu, yang disertakan dengan gambar kabur menteri dan warga asing semasa kejadian.
Menurut laporan itu lagi, ia adalah campur tangan ketiga oleh menteri di lapangan terbang itu.
Cuepacs menggesa supaya siasatan dijalankan bagi memastikan kejadian sama tidak berulang.
“Tiada individu yang lebih besar daripada undang-undang negara dan jika berlakunya perlanggaran undang-undang dalam hal ini, tindakan tegas wajar diambil oleh kerajaan bagi menjunjung prinsip kedaulatan undang-undang.
“Cuepacs tidak mahu tugas yang dilaksanakan oleh penjawat awam bagi menjaga kedaulatan negara diganggu hanya kerana kepentingan peribadi pihak tertentu,” tambahnya.
Sementara itu, Jabatan Imigresen berkata pihaknya sedang menjalankan siasatan menyeluruh berhubung insiden tersebut.
"Sehubungan dengan itu, jabatan ini memohon supaya orang ramai memberikan ruang agar siasatan dapat dijalankan dengan telus dan tidak membuat sebarang spekulasi atau provokasi yang boleh mengganggu siasatan," menurut jabatan berkenaan dalam satu kenyataan.


Bukan Najib seorang patut merasa malu…

Tanda-tanda perpecahan semakin ketara antara parti-parti politik Melayu bila Presiden Bersatu Muhyiddin Yassin menyelar bekas perdana menteri Najib Razak, dengan mengatakan beliau tidak tahu malu dan tiada maruah diri.“Awak telah pun disabitkan di mahkamah atas jenayah berat. Sekurang-kurangnya adalah rasa malu. Dalam Islam, malu adalah sebahagian daripada iman. Malangnya, dalam Umno, orang lelaki ini yang telah disabitkan dengan kesalahan berat yang disifatkan (oleh hakim) sebagai memalukan negara sebaliknya diletakkan paling atas sebagai bos, dengan sorakan ‘malu apa, bossku!’. Di manakah iman anda? Di mana maruah anda?”.Saya bukannya peminat Muhyiddin tetapi memang tepatlah panggilan beliau terhadap Najib kerana dia langsung tidak ada perasaan malu. Najib didapati bersalah oleh mahkamah atas tujuh pertuduhan salah guna kuasa, pecah amanah dan pengubahan wang haram.Dia dijatuhi hukuman penjara 72 tahun tetapi memandangkan hukuman itu berjalan serentak, dia hanya akan menjalani hukuman 12 tahun. Selain itu, dia didenda RM210 juta. Empat hakim kesemuanya (satu di Mahkamah Tinggi dan tiga di Mahkamah Rayuan) mendapati dia bersalah atas tuduhan-tuduhan tersebut.Sudah terang lagi bersuluh bahawa dia bersalah dan alasan “tidak bersalah sehingga terbukti bersalah” tidak boleh lagi dipakai dalam kes Najib ini. Dia seorang penjenayah yang telah disabitkan kesalahan, diikat jamin RM1 juta sementara menunggu rayuan di Mahkamah Persekutuan.Dia tidak pernah merasa menyesal dan bersalah atas prrbuatannya malah dia ke hulu ke hilir di hadapan khalayak ramai, dia berpura-pura menjadi seorang yang baik dan jujur daripada pihak lawan. Begitu keji sekali perlakuannya.Tetapi bukan Najib sahaja yang patut merasa malu. Setiap orang yang memeluknya, meraikannya, mengalu-alukannya atau memuliakannya walaupun dia telah disabitkan kesalahannya, patut merasa benar-benar malu dengan diri mereka sendiri.Apabila pemimpin MCA dan MIC memuja-muja Najib, seperti yang mereka lakukan di rumah terbuka Tahun Baru Cina MCA dan ketika sambutan Thaipusam – mereka menghantar mesej jelas bahawa sabitannya, pengkhianatannya terhadap kepercayaan pengundi dan mencuri dana awam, tidak penting. Muka tak malu sungguh.Umno sebenarnya sudah lama kehilangan jiwa dan kompas moralnya. Pemimpin dan ahli-ahli mereka terus memuja penjenayah yang telah disabitkan kesalahan ini, menugaskannya untuk mengetuai kempen pilihan raya dan menyokongnya pada setiap masa.Sikap pemimpin Umno seperti Hishammuddin Hussein, Khairy Jamaluddin dan Mohamad Hasan yang terus berdiam diri amat memualkan sekali. Jelas sekali, kuasa dan kedudukan lebih penting daripada maruah dan patriotisme.Dan apa yang kita boleh kata daripada sikap Perdana Menteri Ismail Sabri Yaakob apabila beliau menerima Najib di pejabatnya dan kemudian mengumumkan: “Najib komited untuk menyumbangkan masa, tenaga dan ideanya sebagai satu pasukan dalam Keluarga Malaysia”.Adakah Ismail pernah bertanya pada dirinya sendiri sama ada betulkah dari segi moral untuk seorang perdana menteri menerima penjenayah yang telah disabitkan dengan jenayah serius di pejabatnya? Selain itu, di manakah komitmen Najib kepada Keluarga Malaysia apabila beliau menyeleweng RM42 juta daripada dana persaraan rakyat Malaysia yang telah bekerja keras?PAS sebagai sebuah parti Islam, pun sama sahaja perlakuannya. Pemimpin PAS mungkin menentang Najib sekarang ini kerana dia mengancam untuk membatalkan rancangan PAS yang telah disusun dengan teliti untuk mengukuhkan kedudukan PAS dalam kerajaan persekutuan, tetapi kita jangan lupa bahawa seluruh kepimpinan tertinggi PAS melawat Najib sejurus selepas dia pertama kali disabitkan dengan tuduhan jenayah berat itu pada Julai 2020 untuk menunjukkan solidariti dan sokongan kepadanya.Dalam memperlihatkan sikap keagamaan mereka, mereka sanggup meninggalkan prinsip dan integriti untuk bersimpati dengan penjenayah ini demi kepentingan politik mereka. Kenyataan Muhyiddin bahawa “dalam Islam, malu adalah sebahagian daripada iman” sepatutunya terpakai bukan sahaja pada Najib tetapi pada PAS sendiri.Malangnya, bukan sahaja semua ahli politik yang tidak berani dan tidak berprinsip yang mesti menundukkan kepala kerana malu – kita pengundi negara ini pun patut berasa malu dengan diri sendiri juga kerana kita, sama ada terlalu naif atau tidak mengambil berat, gagal membuat sesuatu terhadap ahli-ahli politik yang korup.Dengan undi yang kita berikan kepada mereka, secara tidak langsung kita memperkasa rasuah dan penyalahgunaan kuasa yang selama ini telah menindas kita dan kehidupan kita. Bagaimanakah kita boleh bercakap tentang kebanggaan negara atau mendabik dada bila kita terus meletakkan mereka yang korup di atas sana, tidak mengasingkan mereka atau memalukan mereka?Dalam PRN Melaka yang lalu, Dr Mahathir Mohamad yang tidak pernah berkompromi dengan jenayah Najib – telah melontarkan satu persoalan – “Adakah mungkin mereka (pengundi) telah melupakan jenayah yang dilakukan oleh Najib? Atau adakah mereka telah memaafkannya? Atau adakah kerana mereka percaya dakwaannya bahawa dia tidak bersalah? Atau adakah kerana para pengundi tidak ambil peduli langsung bahawa mereka yang korup ini boleh diterima kerana mereka mendapat sesuatu untuk diri mereka sendiri daripada pemimpin yang korup ini?”Walau apa pun pandangan anda tentang Mahathir, soalan beliau perlu dijawab.Dennis Ignatius adalah bekas ahli diplomat kanan Malaysia. Rencana ini diterjemahkan daripada dennisignatius.com.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sorry.


Sukan medium terbaik bagi memupuk integrasi Keluarga Malaysia

Sejarah menunjukkan pemimpin pertama yang berperanan sebagai pemangkin kepada keutuhan perpaduan ialah Tunku Abdul Rahman yang juga merupakan perdana menteri pertama di Malaysia.Demi menyokong aspirasi perpaduan, sukan adalah antara unsur yang dilihat sebagai medium penyatuan pelbagai etnik yang paling berkesan di Malaysia.Hal ini kerana rakyat Malaysia secara umumnya amat sinonim dengan semangat kesukanan yang tinggi dalam masyarakat.Contohnya, sewaktu kejohanan Sukan Olimpik Tokyo yang berlangsung pada bulan Julai lalu, sokongan yang diberikan kepada pelumba basikal trek negara, Azizulhasni Awang yang meraih pingat perak dalam acara keirin disambut meriah oleh seluruh rakyat walaupun tidak melihatnya secara langsung.Kejayaan ini tentunya menyuntik elemen integrasi antara rakyat apabila masing-masing memberi sokongan di bawah bendera yang sama dan mengenepikan perbezaan etnik.Dalam pada itu juga, sukan paralimpik yang berlangsung sejurus tamatnya sukan olimpik memaparkan detik berharga buat atlet powerlifting negara, Bonnie Bunyau Gustin yang melakarkan kejayaan sebagai atlet pertama negara yang memperoleh pingat emas dalam kategori 72kg.Atlet kelahiran Sarawak dan berketurunan Bidayuh itu berjaya membuktikan bahawa perbezaan etnik antara atlet dan jurulatih bukanlah penghalang sebaliknya menjadi kekuatan dalam memperoleh kejayaan apabila beliau turut dilatih oleh Jamil Adam iaitu jurulatih berbangsa Melayu.Jika dilihat dari sudut pandangan yang berbeza juga, sukan bukan hanya mampu menjadi agen perpaduan masyarakat, sebaliknya turut meraikan mereka yang tergolong sebagai orang kurang upaya (OKU).Selain itu, kita juga dapat melihat pelbagai kejayaan yang diraih atlet negara hasil kerjasama dan persefahaman yang tinggi antara mereka walaupun mempunyai kepercayaan yang berbeza.Gandingan atlet badminton lelaki negara, Goh Sze Fei dan Nur Izzuddin misalnya telah berjaya menundukkan pemenang pingat emas Olimpik Tokyo 2020 dari Taiwan di Kejohanan Terbuka Indonesia.Pencapaian membanggakan gandingan muda yang sedang meningkat naik ini tidak lain tidak bukan menunjukkan bahawa benteng kejayaan bukanlah disebabkan perbezaan etnik.Kejayaan yang ditunjukkan ini mengajar kita bahawa selagi kita membawa bendera yang sama di dada, tiada alasan yang dapat mematahkan semangat tali persaudaraan antara kita.Begitu juga dengan skuad bola sepak kebangsaan yang dibarisi pemain dari berbilang etnik. Skuad negara yang berada di bawah kendalian jurulatih Tan Cheng Hoe ini telah banyak membawa kepada penyatuan rakyat Malaysia. Rakyat Malaysia, tanpa mengira kaum saling bersinergi dalam menjadi penyokong utama skuad Malaysia.Buktinya, sokongan dan sorakan daripada kumpulan penyokong Ultras Malaya tetap setia di tepi padang walaupun di mana jua perlawanan diadakan. Oleh sebab itu, kumpulan penyokong ini turut digelar sebagai pemain ke-12 permainan.Semangat kesukanan ini juga sering dilihat apabila penyokong bola sepak kebangsaan yang merangkumi masyarakat cina, melayu mahupun india duduk bersama di bangku penonton dan menyanyikan lagu sorakan yang sama beramai-ramai. Momen ini sentiasa dianggap sebagai perkara yang mengharukan kerana kita dapat melihat bahawa walaupun negara sering diancam dengan pelbagai cara untuk memecah belahkan masyarakat, masih ada peluang yang terselit untuk kita kembali erat.Di samping itu, melalui sukan juga, para atlet dapat saling mempelajari pelbagai bahasa. Perbezaan etnik ini sememangnya memberikan pelbagai kelebihan dan peluang dalam mempelajari pekara baharu kepada mereka.Dalam sebuah temu bual bersama Astro Arena, atlet terjun wanita negara, Nur Dhabitah Sabri menampilkan kebolehannya yang fasih berbahasa mandarin. Sebagai rakyat Malaysia, kita seharusnya memandang perkara sebegini sebagai perkara yang positif kerana bukan semua negara mampu memupuk semangat toleransi yang tinggi sebagaimana yang ditunjukkan oleh rakyat di negara kita.Kelebihan ini juga membuktikan bahawa kewujudan perbezaan etnik di negara kita bukan bertindak sebagai petualang yang memundurkan kemajuan intelektual masyarakat.Namun demikian, dalam setandan pisang, ada yang elok dan tetap ada juga yang buruk.Begitu juga dengan masyarakat kita. Walaupun sukan sering dianggap sebagai medium utama penyatuan masyarakat di negara kita, tidak dinafikan masih ada segelintir daripada mereka yang berfikiran dangkal mengenai hal tersebut.Hal ini membuka mata pelbagai pihak apabila terdapat kecaman dan cemuhan berbaur perkauman dilemparkan kepada atlet badminton perseorangan wanita negara, Kisona Selvaduray baru-baru ini susulan prestasinya yang kurang memeberangsangkan di Kejohanan Piala Sudirman pada bulan September lalu.Menerusi temu bual bersama akhbar Sinar Harian, Menteri Belia dan Sukan Ahmad Faizal Azumu mengecam tindakan tersebut dan menyifatkan perkara sedemikian tidak melambangkan Malaysia sebagai sebuah keluarga Malaysia yang terdiri daripada masyarakat majmuk. “Tak kira keluarga malaysia kita ini terdiri daripada etnik Melayu, Cina, India, Kadazan, Dusun atau Murut, mereka juga berjuang untuk mengharumkan nama Malaysia. Jangan kita hina bangsa, kulit, agama sesiapa juga yang telah berjuang mengharumkan negara,” tambah beliau.Pada dasarnya, perkara sebegini tidak seharusnya berlaku bagi sesebuah negara yang sudah 64 tahun mencapai kemerdekaan. Namun, kita sebagai rakyat Malaysia seharusnya memastikan api perkauman yang timbul ini tidak terus memadam semangat persaudaraan antara kita. Apapun jua keputusan yang dihasilkan oleh atlet negara, kemenangan mereka seharusnya dibanggakan manakala kekalahan mereka sewajarnya dihargai.Pelbagai kejayaan telah dilakar negara dalam bidang sukan yang membawa kepada perhubungan masyarakat yang lebih erat.Kejayaan ini juga dapat menempa nama Malaysia di persada antarabangsa seterusnya memperkenalkan kepada masyarakat luar tentang keunikan Malaysia sebagai negara berbilang kaum.Sebagai rakyat Malaysia yang mengutamakan keharmonian kaum, seharusnya kita menolak sekeras-kerasnya pertikaian dan pemisahan kaum yang wujud dan berusaha mengekalkan integrasi antara kita.


869 kes baru Covid-19, 725 pulih, 6 lagi kematian dilaporkan

Sebanyak 725 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 30,304 kes, kata Dr Noor Hisham Abdullah.Ketua Pengarah Kesihatan itu berkata terdapat 869 kes baru jangkitan Covid-19, menjadikan angka keseluruhan penularan dalam negara berjumlah 42,050.“Sebanyak 11,446 kes aktif kini sedang menerima rawatan di hospital, 82 pesakit di tempat di Unit Rawatan Rapi termasuk 27 memerlukan bantuan alat pernafasan,” katanya dalam sidang media hariannya hari ini.Katanya, terdapat enam kematian dilaporkan menjadikan jumlah mangsa yang maut seramai 300 orang.Tambahnya, terdapat empat kluster baru turut dikesan dan empat lagi telah tamat.


Masih bersidang ketika kes terus naik, ahli Parlimen kebal Covid-19?

Apa yang dibimbangi ramai seluruh rakyat Malaysia akhirnya menjadi kenyataan! Sebanyak 67 kes positif Covid-19 dikesan setakat 29 Julai  di Bangunan Parlimen tempat Mesyuarat Khas Dewan Rakyat sedang bersidang sekarang . Kes-kes tersebut dikesan hasil ujian saringan hasil yang dijalankan antara 21 hingga 29 Julai lalu sempena mesyuarat khas tersebut.Semalam sahaja 11 kes baru dikesan berbanding lapan kes kelmarin. Daripada lapan kes tersebut, dua kes melibatkan ahli Parlimen dan enam pegawai pengiring manakala 48 kes lagi melibatkan pegawai daripada pelbagai agensi kerajaanWalaupun telah wujud kluster Parlimen, mesyuarat tersebut tetap diteruskan seolah-olah tidak ada apa-apa yang berlaku. Malah Ketua Pengarah Kesihatan Dr. Noor Hisham Abdullah memberitahu kementerian kesihatan mencadangkan agar jumlah kehadiran secara fizikal dikurangkan dan tempoh persidangan dipendekkan. Semua individu dikehendaki mematuhi prosedur operasi standard (SOP) dan peraturan-peraturan sedia ada. Mesyuarat tersebut berbaki satu hari sahaja lagi dan akan tamat pada 2 Ogos ini.Persoalannya kenapa Parlimen tidak ditutup sepenuhnya? Sedangkan kalau kejadian ini berlaku di tempat-tempat lain seperti kilang, pejabat atau kawasan perumahan waima hanya dengan satu dua kes sahaja, tempat tersebut akan diisytiharkan sebagai zon merah dan diarahkan ditutup!Kebimbangan tentang penularan jangkitan pandemik ini di Parlimen telah lama disuarakan oleh rakyat sejak parti-parti pembangkang terutama Pakatan Harapan (PH) dan sebahagian pemimpin Umno mendesak supaya Parlimen dibuka untuk bersidang.Walaupun ketika itu kes jangkitan dan kematian akibat pandemik itu sedang menggila dengan kemunculan varian baru, parti-parti pembangkang tetap tidak mempedulikannya sehingga  kerajaan terpaksa melaksanakan perintah kawalan pergerakan diperketatkan (PKPD) di seluruh negara bagi mengekang penularan wabak itu.Sikap ahli-ahli Parlimen terutama pembangkang yang langsung tidak kisah dengan penularan jangkitan Covid-19 di Parlimen sangat menghairankan kerana sebelum ini mereka mendakwa sangat prihatin dan cakna dengan peningkatan kes-kes pandemik di seluruh negara.Mereka bukan main lantang mengkritik dan mengecam kerajaan ketika kes-kes jangkitan naik mendadak di sektor pekilangan dan pembuatan. Mereka tergamak menuduh kerajaan macam-macam sehingga ke peringkat menuduh kerajaan pembunuh.Bagaimanapun apabila berlaku di depan mata, tidak ada seorang pun bersuara. Mereka hanya membisu, memejamkan mata, pura-pura tidak nampak dan tidak berbuat apa-apa. Jauh sekali mencadangkan agar mesyuarat Parlimen ditangguhkan bagi menjaga keselamatan nyawa seluruh ahli Parlimen dan petugas di bangunan tersebut.Ahli-ahli Parlimen ini hanya mementingkan gejolak nafsu mahu menjatuhkan kerajaan sedia ada sahaja walaupun mereka tahu perkara itu tidak akan berlaku dalam sesi Dewan Rakyat kali ini.  Tidak ada usul dibawa dan tidak ada pengundian dijalankan. Mesyuarat khas ini diadakan untuk memberi penerangan kepada ahli-ahli Parlimen berhubung Pelan Pemulihan Negara yang sedang dilaksanakan sekarang.Kalau benar mereka mahu membincangkan soal hidup dan nasib rakyat, mereka tidak akan membuang masa terjerit-jerit mengganggu perjalanan sidang sehingga banyak masa dihabiskan hanya untuk sesi menjerit, memekik dan bertikam lidah sahaja.Berikutan peningkatan mendadak kes-kes jangkitan Covid-19 ini, bangunan Parlimen bukan lagi sebuah kawasan yang selamat. Semua orang yang berada di dalamnya berisiko dijangkiti pada bila-bila masa sahaja. Premis ini perlu ditutup sepenuhnya, perlu dinyahkuman dan menjadi kawasan larangan buat sementara waktu.Tetapi jika kementerian kesihatan mengambil tindakan menutup bangunan itu yang sudah tentunya akan menyebabkan mesyuarat khas terpaksa ditangguhkan, bayangkanlah apa yang berlaku.Kerajaan sudah tentu akan dituduh sebagai sengaja mencari alasan untuk mengelak bersidang, takut dan pelbagai tuduhan lagi. Isu keselamatan diri dan nyawa ahli-ahli Parlimen dan para petugas di situ sudah tidak penting lagi.Setakat ini masih belum ada kes dari kluster Parlimen yang membawa kepada kematian. Kalaupun ada, adakah ahli-ahli Parlimen yang degil ini peduli? Mereka tidak peduli itu semua kerana merasakan  mereka adalah kumpulan yang kebal Covid-19!Saladin Hasan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Vaksin Pfizer diberi kelulusan bersyarat sebagai dos penggalak

Pemberian dos penggalak vaksin Covid-19 Pfizer iaitu Comirnaty Concentrate for Dispersion for Injection (Comirnaty) diberi kelulusan bersyarat sekurang-kurangnya enam bulan selepas dos kedua bagi golongan berumur 18 tahun dan ke atas.Ketua Pengarah Kesihatan Noor Hisham Abdullah berkata perkara itu diluluskan dalam Mesyuarat Pihak Berkuasa Kawalan Dadah (PBKD) kali ke-365 hari ini.“Vaksin Comirnaty keluaran Pfizer Manufacturing Belgium NV (Belgium) dan BioNTech Manufacturing GmbH, Germany sebelum ini telah diluluskan pendaftaran bersyarat bagi penggunaan dalam kalangan individu berumur 12 tahun dan ke atas pada 15 Jun lepas.“Ini merupakan vaksin Covid-19 pertama yang diluluskan bagi penggunaan dos penggalak di negara ini,” katanya dalam kenyataan hari ini.Dr Noor Hisham berkata kelulusan pendaftaran bersyarat ini memerlukan maklumat kualiti, keselamatan dan keberkesanan vaksin ini dipantau dan dinilai berdasarkan data-data terkini dari semasa ke semasa, bagi memastikan perbandingan manfaat-risiko bagi vaksin tersebut kekal positif.“KKM sentiasa komited dalam mempertingkatkan akses kepada produk vaksin Covid-19 di Malaysia, dengan memastikan ia telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD,” katanya.


Pembelaan gagal dapatkan salinan percakapan saksi utama kes pecah amanah Syed Saddiq

Pihak pembelaan hari ini gagal mendapatkan salinan rakaman percakapan seorang saksi utama pendakwaan yang direkod Suruhanjaya Pencegahan Rasuah Malaysia (SPRM) dalam perbicaraan kes pecah amanah dan pengubahan wang haram Syed Saddiq Syed Abdul Rahman di Mahkamah Tinggi di sini.
Ini berikutan keputusan pesuruhjaya kehakiman Azhar Abdul Hamid yang menolak permohonan peguam Gobind Singh Deo untuk mendapatkan salinan percakapan saksi pendakwaan ke-13, bekas penolong bendahari Pemuda Bersatu Rafiq Hakim Razali.
Sebelum ini, Gobind berhujah pernyataan yang dirakam oleh SPRM pada 2020 itu penting kerana wujud dua senario bercanggah yang diberikan oleh saksi tersebut berhubung kutipan dana untuk tujuan kempen Ahli Parlimen Muar itu.
Beliau berkata Rafiq memberitahu pegawai penyiasat SPRM bahawa wang dalam akaun Armada adalah hasil kutipan dana orang ramai oleh Syed Saddiq sendiri untuk berkempen di Muar, namun ketika memberi keterangan lisan di mahkamah, saksi itu menyatakan dana tersebut dikumpul untuk kegunaan Armada.
Timbalan pendakwa raya Wan Shaharuddin Wan Ladin bagaimanapun memohon permohonan itu ditolak atas alasan pembelaan gagal meyakinkan mahkamah bahawa mereka telah memenuhi syarat di bawah Seksyen 51 Kanun Tatacara Jenayah.
Syed Saddiq, 29, didakwa bersubahat dengan Rafiq yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.
Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


DAP gesa ambil tindakan terhadap perarakan 'provokatif' PAS

Pemimpin DAP P Ramasamy mempersoalkan tujuan perarakan anjuran Pemuda PAS minggu lepas, menggesa sama ada polis akan mengambil tindakan terhadap mereka yang terlibat selain menggelarnya sebagai pelanggaran serius undang-undang keselamatan awam.
Timbalan ketua menteri II Pulau Pinang itu berkata, perarakan yang menyaksikan peserta berpakaian pahlawan Islam dan membawa senjata replika itu "menyerupai platun tentera bersenjata yang bersedia untuk berperang".
"Mengapa perlu ada ritual sedemikian sedangkan Malaysia sebuah negara yang aman dan stabil?" katanya dalam stau kenyataan.
"Saya tidak fikir 'perarakan bersenjata; anjuran PAS baru-baru ini pernah berlaku sebelum ini, setakat yang saya tahu.
"Jika perarakan itu hanya ritual ulangan, maka orang ramai mungkin sudah tahu sepenuhnya tentang hal ini."
Pada 17 Februari, Pemuda PAS Terengganu menganjurkan Himpunan Pemuda Islam Terengganu (Himpit) di Setiu yang mana dengan cepat ianya tular di media sosial.
Pemimpin PAS mempertahankan perarakan itu dan membandingkannya dengan acara sukan atau pertunjukan pantomim.
Dalam pada itu, Timbalan Presiden PAS Tuan Ibrahim Tuan Man berkata perarakan itu sama seperti opera Cina di mana pelakon juga membawa senjata sedemikian.
Bagaimanapun, Ramasamy mempersoalkan mengapa menganjurkan perarakan yang sebegitu sedangkan PAS, seperti parti politik lain, cuma ada musuh politik sahaja.
“Adakah tujuan perarakan itu untuk menghantar mesej kepada musuh Islam bahawa perjuangan PAS bukan sekadar di Parlimen tetapi mungkin mengambil bentuk yang lebih garang dalam keadaan tertentu?
"Jika tidak, apa gunanya perarakan bersenjata 'pahlawan' Islam itu? Apakah ianya mesej amaran kepada orang lain, khususnya mereka yang dianggap musuh Islam?"
Tambahnya perarakan itu bertentangan dengan Perlembagaan, selain "provokasi PAS" sudah “berlebihan”.
"Adakah polis akan bertindak terhadap ejen provokator?" soalnya.


Notis siap siaga banjir dikeluarkan di pantai timur

Jabatan Pengairan dan Saliran (JPS) mengeluarkan notis kesiapsiagaan kemungkinan banjir di Terengganu dan Pahang sekiranya hujan yang signifikan terus berlaku di lembangan Sungai Besut dan Sungai Rompin.
JPS, dalam kenyataan dikeluarkan setakat 11 malam ini, memaklumkan ia berdasarkan hasil simulasi model ramalan banjir jabatan itu susulan amaran hujan berterusan (buruk) oleh Jabatan Meteorologi Malaysia (MetMalaysia) pada jam 2.10 petang semalam.
Menurut JPS, terdapat risiko berlakunya banjir mulai jam 1 pagi (Jumaat) di kawasan sekitar Sekolah Kebangsaan Seri Payung di daerah Besut, Terengganu dan jam 5 petang di kawasan sekitar Kampung Buluh Nipis di daerah Rompin, Pahang.
Terdahulu, notis sama turut dikeluarkan melibatkan daerah Besut di Kampung La, Kampung Seberang La, Kampung Pengkalan Nangka dan Sekolah Menengah Kebangsaan Seri Bukit Puteri, manakala daerah Setiu di Kampung Nyatoh dan Kampung Che Mohid, yang dijangka mengalami banjir pada jam 5 pagi esok.
Ramalan sama turut dijangka berlaku pada jam 7 pagi esok di daerah Rompin, Pahang melibatkan Sungai Anak Endau di Rumah Pam Setajam.
Kelantan pula melibatkan daerah Pasir Mas di Kampung Kubang Rambutan, Kampung Bagus, Kampung Degung dan Kampung Telaga Mas. yang dijangka berlaku banjir pada jam 2 petang esok.
Jabatan itu memaklumkan notis kesiapsiagaan itu dikeluarkan bagi membolehkan semua penduduk terutamanya di kawasan yang berisiko untuk berwaspada dengan sebarang kemungkinan berlakunya banjir kilat bagi tempoh tersebut.
“Sila patuhi arahan pihak berkuasa atau agensi-agensi pengurusan bencana banjir,” demikian menurut JPS.
Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut dari semasa ke semasa.


Kerajaan teliti perketat undang-undang pemberi maklumat, kata Anwar

Kerajaan sedang meneliti peruntukan undang-undang berkaitan bagi memperketat perlindungan terhadap pemberi maklumat yang melaporkan mengenai rasuah dan kesalahan tatakelola.
Perdana Menteri Anwar Ibrahim berkata perkara itu merupakan antara fokus utama beliau kerana terdapat ramai pemberi maklumat termasuk penjawat awam berasa tidak selamat untuk melaporkan kes-kes berkenaan kerana mendapat tekanan.
“Cuma ada pandangan daripada pihak perundangan yang menyatakan ini bukan memberi laluan kepada mana-mana pihak untuk membuat tuduhan palsu ataupun fitnah.
“Jadi dibedakan dengan usaha memberikan fakta dan saya setuju dengan gesaan, dan ini akan kita bentangkan, selewat-lewatnya diharap dalam sesi (Parlimen) akan datang,” katanya pada Waktu Pertanyaan-Pertanyaan Menteri di Dewan Rakyat hari ini.
Beliau menjawab soalan tambahan Mas Ermieyati Samsudin (PN-Masjid Tanah) berhubung komitmen kerajaan dalam meminda peruntukan berkaitan perlindungan pemberi maklumat yang harus dilaksanakan segera seperti disyor Kumpulan Rentas Parti Parlimen Malaysia (KRPPM) Integriti, Governan dan Anti Rasuah sebelum ini.
Menjawab soalan asal Lo Sui Fui (GRS-Tawau) mengenai strategi penambahbaikan untuk memastikan penyiasatan kes rasuah mendatangkan impak yang nyata, Anwar berkata tumpuan siasatan Suruhanjaya Pencegahan Rasuah Malaysia (SPRM) kini, ialah kes rasuah berskala besar.
“Kerana kalau dulu terlalu banyak masa dan tenaga tumpu untuk menangkap ikan-ikan bilis ini yang tak akan banyak membantu kerana rasuah sudah menjadi sesuatu yang sistemik.
“Saya percaya penumpuan kepada kes skala besar yang telah dan sedang dijalankan akan memastikan bahawa rakyat, penjawat awam dan pimpinan politik bahawa SPRM lebih agresif,” katanya.
Menurut Anwar antara kes berskala besar yang disiasat ialah skandal Jabatan Air Negeri Sabah (JANS), sindiket curi elektrik melibatkan lombong bitcoin, tuntutan palsu dana insentif Program Penjana Kerjaya (Penjana Kerjaya) dan sindiket pengurangan saman trafik.
Menjawab soalan tambahan Lo berkenaan penggubalan undang-undang berkaitan dana politik, Anwar berkata kerajaan komited untuk meneruskannya, namun ia masih di peringkat awal kerana beberapa laporan perlu diteliti sebelum dikemukakan kepada Jawatankuasa Pilihan Khas Parlimen.


Banjir di pantai timur bertambah buruk

Keadaan banjir di pantai timur bertambah buruk petang ini berikutan hujan lebat dan peningkatan paras air sungai sekali gus menyaksikan peningkatan jumlah mangsa yang dipindahkan ke pusat pemindahan sementara (PPS) di negeri-negeri berkenaan.Di Kelantan, situasi banjir semakin memburuk melibatkan lima jajahan dengan jumlah mangsa dipindahkan ke PPS seramai 2,142 orang daripada 567 keluarga setakat petang ini, berbanding 125 mangsa, pagi tadi.Menurut aplikasi Info Bencana Jabatan Kebajikan Masyarakat (JKM), Jajahan Jeli mencatat jumlah penduduk yang terjejas teruk dengan seramai 1,060 keluarga daripada 296 keluarga ditempatkan di 10 PPS.Di Kuala Krai, 18 PPS diaktifkan bagi menempatkan 643 mangsa daripada 144 keluarga; Tanah Merah (352 mangsa daripada 98 keluarga di 11 PPS); Gua Musang (54 mangsa daripada 13 keluarga di empat PPS) dan di Pasir Mas membabitkan 33 mangsa daripada 16 keluarga dipindahkan ke dua PPS.Dalam pada itu, menurut infobanjir.water.gov.my, setakat petang ini enam sungai di negeri ini merekodkan bacaan melepasi paras bahaya (PB) iaitu Sungai Galas di Limau Kasturi, Gua Musang 60.13 meter (m) (PB 59.00 m);  Sungai Lebir di Tualang, Kuala Krai 35.58 m (PB 35.00 m); Sungai Kelantan di Kuala Krai 26.65 m (PB 25.00 m); Sungai Kelantan di Kusial, Tanah Merah 16.70 m (PB 16.00 m); Sungai Golok di Jenob 24.24 (PB 23.50 m); dan Sungai Galas di Dabong 39.26 m (PB 38.00 m).Jabatan Pengairan dan Saliran (JPS) mengeluarkan amaran dijangka berlaku banjir di jajahan Kuala Krai hari ini mulai 12 tengah hari melibatkan lembangan Sungai Galas iaitu di kawasan Pekan Dabong, Pengkalan Bot Kampung Bahagia dan kawasan sekitarnya.Mulai petang ini juga banjir diramal berlaku melibatkan Sungai Nal, Sungai Durian dan Sungai Pahi di kawasan Kampung Bedal; Kampung Sireh; Taman Warisan; Kampung Kuala Pertang; Kampung Ngagoh;  Kampung Pahi dan Kampung Aur Duri; Kampung Guchil; Kampung Jirat; Kampung Gatal; Kampung Batu Mengkebang; Kampung Keroh; Kampung Batu Jong dan kawasan sekitarnya.Di Gua Musang, banjir diramal berlaku mulai petang ini melibatkan Kampung Limau Kasturi dan kawasan sekitarnya.Setakat ini, dua jalan utama ditutup kepada semua jenis kenderaan melibatkan Jajahan Jeli iaitu Jalan Jeli-Dabong (Kampung Reka) dengan kenaikan air sedalam satu meter dan Jalan Jeli-Dabong di hadapan Jabatan Pengangkutan Jalan (JPJ) Kuala Balah yang dinaiki air setinggi satu meter.Situasi sama turut berlaku di Terengganu dan Ketua Sekretariat Jawatankuasa Pengurusan Bencana Negeri, Lt Kol (PA) Che Adam A Rahman memaklumkan jumlah mangsa terus meningkat kepada 910 orang setakat 3 petang ini berbanding 267 orang pada 8 pagi tadi.


Tiada bukti Najib arah pinca laporan audit 1MDB untuk elak dikenakan tindakan, kata hakim

Mahkamah Tinggi Kuala Lumpur hari ini memutuskan bahawa tiada bukti menunjukkan Najib Razak mengarahkan laporan audit akhir 1Malaysia Development Berhad (1MDB) dipinda untuk membebaskan dirinya daripada sebarang liabiliti sivil atau jenayah.
Hakim Mohamed Zaini Mazlan dalam penghakimannya berkata bekas perdana menteri itu hanya bimbang laporan audit itu boleh diputarbelitkan bagi tujuan politik dan pindaan laporan audit itu berdasarkan pertimbangan dan persetujuan bekas ketua audit negara Ambrin Buang serta dokumen daripada tertuduh pertama (bekas ketua pegawai eksekutif 1MDB Arul Kanda Kandasamy).
“Ini tidak perlu sekiranya pengurusan 1MDB lebih bekerjasama sebelum laporan audit awal diterbitkan. Tiada bukti menunjukkan bahawa Ambrin terpaksa menghadiri mesyuarat atau membuat perubahan kepada laporan audit.
“Mengenai suapan yang dikatakan itu, saya bersetuju bahawa tiada kaitan antara pindaan yang dibuat dan suapan yang didakwa,” kata hakim itu.
Beliau berkata pihak pendakwaan tidak menunjukkan bagaimana item yang dikeluarkan atau dipinda itu boleh menimbulkan liabiliti sivil atau jenayah kepada Najib.
Hakim itu yang membebaskan Najib daripada pertuduhan menggunakan kedudukannya untuk mengarahkan pindaan dibuat dalam laporan audit akhir 1MDB sebelum dibentangkan kepada Jawatankuasa Kira-kira Wang Negara (PAC) bagi mengelak sebarang tindakan diambil terhadapnya, berkata beliau berpendapat item yang dikeluarkan daripada laporan audit awal tidak akan menimbulkan sebarang liabiliti sivil atau jenayah kepada bekas perdana menteri itu.
“Pindaan seperti yang dinyatakan oleh Ambrin adalah wajar. Pindaan itu juga diketahui oleh Jawatankuasa Kira-kira Wang Negara dan dibincangkan secara terbuka,” kata Mohamed Zaini.
Oleh itu, beliau berkata anggapan di bawah Seksyen 23(2) Akta Suruhanjaya Pencegahan Rasuah Malaysia (SPRM) 2009 tidak boleh terpakai kerana pihak pendakwaan tidak dapat membuktikan suapan.
Najib, 70, yang sedang menjalani hukuman penjara 12 tahun kerana menyeleweng dana SRC International Sdn Bhd, didakwa mengikut Seksyen 23 (1) Akta SPRM.
Mohamed Zaini berkata malah Ambrin mengesahkan tiada arahan khusus daripada Najib untuk meminda atau mengeluarkan apa-apa daripada laporan audit itu.
"Tiada bukti Ambrin dipaksa menghadiri mesyuarat atau membuat perubahan kepada laporan audit," katanya.
Beliau berkata Najib berhak menerima salinan laporan audit itu kerana beliau adalah Menteri Kewangan dan pihak berkepentingan bagi 1MDB.
Ini turut diakui oleh Ambrin serta seorang saksi pendakwaan bahawa ia adalah perkara biasa, katanya.
Mengenai dua penyata kewangan 1MDB, hakim itu berkata Najib dilihat tidak mengetahui perkara ini sehinggalah ia dibawa kepada perhatiannya oleh Ambrin.
MENYUSUL LAGI


Angka korban tragedi rempuhan Itaewon meningkat sebanyak 158 orang

Seorang lagi mangsa rempuhan Itaewon, Seoul disahkan meninggal dunia sekali gus menjadikan jumlah korban terkini mencecah 158, lapor agensi berita Yonhap.
Ibu pejabat Pencegahan Bencana dan Keselamatan Pusat pada Isnin memaklumkan bahawa mangsa merupakan seorang wanita tempatan berusia 20-an.
Setakat ini, seramai 132 warga Korea Selatan dan 26 warga asing terbunuh akibat kejadian rempuhan ketika sambutan perayaan Halloween di daerah Itaewon pada 29 Oktober.
Prosedur pengebumian untuk 130 warga tempatan telah selesai manakala 24 mayat warga asing telah dihantar ke negara asal masing-masing.
Seramai 196 orang cedera, 10 masih dirawat di hospital.


Tandatangan Agong bukan keperluan untuk batal ordinan darurat, kata bekas hakim kanan

Bekas hakim Mahkamah Persekutuan terkemuka berkata tandatangan Yang di-Pertuan Agong bagi keputusan Kabinet untuk membatalkan ordinan-ordinan darurat bukanlah keperluan, dalam apa yang mungkin menjadi jalan keluar Perlembagaan terhadap kebuntuan yang tercetus selepas istana menolak untuk memberi perkenan terhadap langkah untuk menamatkan perintah darurat.Gopal Sri Ram berkata duluan kehakiman pernah terjadi dalam kes perlembagaan lebih kurang enam dekad lalu.Beliau merujuk kes 1963 antara kerajaan persekutuan dan negeri Kelantan, di mana hakim ketika itu adalah ketua hakim Mahkamah Persekutuan Malaysia Sir James Beveridge Thomson, membuat penghakiman yang memberikan kuasa eksekutif kepada Kabinet untuk bertindak atas nama raja.“Jika anda baca penghakiman Thomson dalam kes tersebut secara teliti, jelas Kabinet mempunyai kuasa tertinggi dalam semua perkara,” kata Sri Ram yang pernah berkhidmat di Mahkamah Rayuan dan Mahkamah Persekutuan selain bertanggungjawab memberikan 800 penghakiman yang dianggap sebagai pakar udang-undang di mahkamah Komanwel kepada MalaysiaNow.Semalam, dalam sebuah kenyataan media, Istana Negara mendedahkan Agong belum memberikan perkenannya terhadap nasihat Kabinet untuk membatalkan ordinan darurat berkuat kuasa pada 21 Julai lalu selain keputusan untuk tidak melanjutkan darurat selepas dijadualkan tamat pada 1 Ogos.Istana juga berkata Agong dukacita kerana kerajaan mengumumkan keputusan itu tanpa membahaskannya terlebih dahulu di Dewan Rakyat.Sebagai respons, Pejabat Perdana Menteri (PMO) mengeluarkan butiran pertemuan dan komunikasi melibatkan Kabinet dan Agong, menolak dakwaan pembatalan tersebut tidak mengikut prosedur undang-undang dan Perlembagaan.Kenyataan diraja tersebut mencetuskan banyak gesaan daripada pemimpin pembangkang supaya Perdana Menteri Muhyiddin Yassin meletakkan jawatan, menuduh beliau derhaka kepada Agong.Bagaimanapun, Sri Ram berkata jika terjadi keadaan di mana Agong masih menolak untuk menandatangani dokumen, ia tidak memberi kesan terhadap pengesahan keputusan Kabinet tersebut.“Kes Kelantan itu mengatakan tandatangan tiga menteri sudah cukup. Ia juga sah kerana Kebinet menjalankan tugas atas nama raja, maka tandatangan rasmi daripada raja tidaklah penting.”Dalam kes yang 1963 tersebut, negeri Kelantan mencabar kesahan Perjanjian Malaysia (MA63), mengatakan ia tidak perlu mengikatnya kerana ia akan memansuhkan perjanjian 1957 yang membentuk Persekutuan Tanah Malayu.Kelantan mempersoalkan MA63 tidak mendapat persetujuan sultannya berikutan beberapa pertukaran dalam Perlembagaan.Dalam kes tersebut, hakim Thomson memutuskan MA63 ditandatangan bagi Persekutuan Tanah Melayu oleh perdana menteri, timbalan perdana menteri, dan empat lagi ahli Kabinet.“Tidak ada apa-apa dalam Perlembagaan yang mensyaratkan perundingan bersama kerajaan negeri atau sultan mana-mana negeri,” katanya.


Pengasas Rumah Bonda didakwa aniaya kanak-kanak OKU sekali lagi

Pengasas Rumah Bonda Siti Bainun Ahd Razali didakwa sekali lagi di Mahkamah Sesyen hari ini, atas pertuduhan menganiaya seorang remaja perempuan Sindrom Down berusia 13 tahun.Siti Bainun, 29, mengaku tidak bersalah selepas pertuduhan tersebut dibacakan di hadapan hakim Izralizam Sanusi.Mengikut pertuduhan, wanita itu didakwa sebagai orang yang dipertanggungjawabkan untuk menjaga remaja itu telah menganiaya mangsa sehingga menyebabkannya mengalami kecederaan fizikal dan emosi.Dia dituduh melakukan perbuatan tersebut di sebuah unit kondominium di Wangsa Maju antara Februari dan Jun tahun ini, mengikut Seksyen 31(1)(a) Akta Kanak-Kanak 2001 yang membawa hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.Pada 20 Ogos lepas, Siti Bainun mengaku tidak bersalah atas pertuduhan mengabaikan remaja terbabit sehingga menyebabkannya mengalami kecederaan fizikal dan emosi, di lokasi dan masa yang sama.Terdahulu, peguam Farhan Maaruf yang dibantu Nur Aminahtul Mardiah Md Nor memohon agar mahkamah mengguna pakai wang jaminan RM12,000 yang dikenakan terhadap anak guamnya sebelum ini kerana fakta serta bukti bagi kedua-dua kesalahan itu adalah sama.“Pihak kami percaya jaminan RM12,000 yang dikenakan ke atas anak guam saya bagi pertuduhan sebelum ini mencukupi untuk memastikan kehadirannya di mahkamah, namun sekiranya mahkamah ingin mengenakan jaminan bagi pertuduhan kedua ini, saya mohon wang jaminan sebanyak RM3,000,” kata Farhan.Timbalan pendakwa raya Noor Shakira Aliana Alias memohon wang jaminan ditambah berikutan penambahan pertuduhan ke atas Siti Bainun.Mahkamah kemudian membenarkan tertuduh diikat jamin RM5,000 dengan seorang penjamin dan mengekalkan syarat tambahan iaitu dilarang mengganggu mangsa, menyerahkan pasport kepada mahkamah dan melapor diri di balai polis berdekatan.Noor Shakira Aliana turut memaklumkan kepada mahkamah, kedua-dua kes itu akan dibicarakan bersama dan setakat ini pihaknya telah menyediakan seramai 29 saksi pendakwaan untuk memberi keterangan.“Pihak pendakwaan telah menyerahkan 13 dokumen berkaitan kes itu kepada pihak pembelaan, namun terdapat beberapa dokumen lain yang masih belum diserahkan antaranya rekod janji temu mangsa dari Hospital Serdang dan gambar daripada forensik,” katanya yang turut memohon tarikh sebutan bagi penyerahan dokumen tersebut.Izralizam kemudian menetapkan perbicaraan kes itu berlangsung selama 15 hari bermula 30 Mac 2022 manakala sebutan kes ditetapkan pada 6 Januari tahun depan.


Google tarik balik aplikasi permainan ‘Slavery Simulator’ selepas bantahan Brazil

Google telah menarik balik aplikasi permainan yang membenarkan pemain membeli, menjual dan menyeksa "hamba" maya berkulit hitam selepas bantahan berunsurkan perkauman di Brazil.
Dikenali sebagai "Slavery Simulator," permainan berbahasa Portugis itu menyaksikan pemain boleh menjual beli hamba dan menyusun strategi untuk menghalang pemansuhan perhambaan bagi mengumpul kekayaan maya.
Menurut pejabat pendakwaan, pihaknya telah membuka kertas siasatan berhubung “ucapan berunsur kebencian” berkaitan permainan video itu yang dimuat turun oleh ratusan pengguna telefon pintar.
Pembangun aplikasi itu sendiri telah membuat penafian yang mengutuk "semua jenis perhambaan" dan menegaskan permainan itu hanya "semata-mata untuk tujuan hiburan."
Selepas menarik balik aplikasi itu daripada Playstore,
Google dalam satu kenyataan berkata, "aplikasi yang menggalakkan keganasan atau kebencian terhadap kumpulan orang atau individu tertentu kerana warna kulit atau asal usul etnik mereka" tidak akan dibenarkan pada platformnya.
Syarikat itu mempelawa pengguna untuk melaporkan kandungan yang bersifat keterlaluan.
Kementerian Kesaksamaan Kaum Brazil berkata pihaknya telah meminta Google untuk melaksanakan langkah sewajarnya "bagi menapis kandungan yang mengandungi ucapan berunsur kebencian, sikap tidak bertoleransi dan perkauman" dan "menghalangnya daripada merebak dengan begitu mudah, tanpa kesederhanaan."
Perkauman masih menjadi masalah di Brazil, negara terakhir di Amerika yang menghapuskan perhambaan, pada tahun 1888. Lebih 56% penduduk adalah Afro-Brazil.
"Brazil ialah salah satu negara yang mempunyai paling ramai pengguna di platform Google, dan di sana terdapat aplikasi yang mengimbas kembali era perhambaan, dengan bonus untuk mereka yang paling banyak menyeksa," kata Renata Souza, ahli Parlimen berhaluan kiri di Rio de Janeiro.
"Ini bukan sahaja perkauman, tetapi juga fasisme," katanya kepada AFP.
"Di Brazil, kami mempunyai gerakan neo-fasis yang tidak gentar untuk ke hadapan... kerana kekurangan peraturan di rangkaian sosial."
Google telah bersuara menentang rang undang-undang yang bertujuan membendung maklumat salah dalam talian di Brazil, sambil mengatakan ia "serius mengancam kebebasan bersuara."
Penyokong Souza menyebut rang undang-undang itu sebagai pertahanan yang sangat penting terhadap penyebaran maklumat palsu dan ekstremisme dalam talian, tetapi pengkritik mengatakan ia sama seperti menapis kandungan.
Seorang hakim Mahkamah Agung mengarahkan siasatan dilakukan ke atas Google dan Telegram berhubung "kempen kesat" mereka terhadap rang undang-undang itu.
Sentimen perkauman semakin membuak-buak di kalangan rakyat Brazil sejak penghinaan terhadap pemain bola sepak mereka, Vinicius Junior yang beraksi untuk Real Madrid di Sepanyol.
Lampu pada patung Christ the Redeemer di Rio de Janeiro telah dipadamkan selama sejam sebagai solidariti kepada pemain itu.


1,088,711 rakyat Sabah mula mengundi 7.30 pagi ini

741 pusat mengundi yang membabitkan 2,540 saluran bagi Pilihan Raya Negeri (PRN) Sabah dibuka bermula jam 7.30 pagi ini.Bagi PRN ke-16 kali ini, sebanyak 73 kerusi Dewan Undangan Negeri (DUN) dipertandingkan dengan seramai 476 calon bakal mengetahui nasib masing-masing.Pengerusi Suruhanjaya Pilihan Raya (SPR), Abdul Ghani Salleh, berkata semua pusat mengundi ditutup secara berperingkat berdasarkan jumlah pengundi yang ada di kawasan berkenaan dengan waktu terakhir penutupan jam 5 petang.“Bagi kawasan yang jauh, ada yang menggunakan helikopter untuk menghantar dan membawa balik kotak undi. Biasanya, kawasan ini ditutup awal, ada yang jam 2 atau jam 3 petang sudah ditutup,” katanya memetik laporan media.Ekoran peningkatan kerusi DUN Sabah kali ini iaitu 73 berbanding 60 kerusi sebelum ini, SPR melantik seramai 30,540 petugas bagi mengendalikan proses PRN Sabah ke-16.SPR menganggarkan antara 70% hingga 75% pengundi akan turun menunaikan tanggungjawab sebagai pemilih pada PRN kali ini.Pada hari pengundian hari ini, seramai 1,088,711 daripada 1,103,646 pengundi biasa yang berdaftar di Sabah layak mengundi untuk memilih 73 wakil DUN, manakala sebanyak 14,935 lagi mengundi secara pos.DUN Sabah dibubarkan pada 30 Julai lalu bagi memberi laluan kepada PRN untuk membentuk kerajaan negeri yang baru.SPR sebelum ini mengumumkan sebanyak RM186 juta digunakan untuk mengendalikan proses pilihan raya berkenaan.


Pejuang nafi khabar angin kerjasama dengan Bersatu

Parti serpihan Bersatu, Pejuang hari ini menafikan dakwaan yang mengatakan bahawa ia akan kembali bekerjasama dengan parti lamanya, mengatakan ketika ini ia menumpukan usaha untuk perbincangan dan mencari jalan penyelesaian kepada Covid-19 selain masalah berkaitan kesihatan, ekonomi dan sosial yang dihadapi rakyat Malaysia.Dalam sebuah kenyataan, Ketua Penerangan Pejuang Ulya Aqamah Husamudin berkata Pengerusi Pejuang Dr Mahathir Mohamad telah beberapa kali menolak dakwaan tersebut, menambah biro politik partu itu juga tidak pernah berbincangan mengenai kerjasama dengan Bersatu.“Fokus kepada perbincangan menangani Covid-19 dalam kerangka majlis pemulihan negara yang dicadang oleh parti,” katanya.“Andai Pejuang berniat untuk kerjasama dengan Bersatu dan Perikatan Nasional, tidak perlu pihak kami bertungkus lumus berusaha mendapatkan kelulusan parti. Lebih baik sahaja kami kembali pada parti lama.”Beliau turut berkata pendaftaran Pejuang pada 8 Julai adalah selari dengan keputusan mahkamah yang memberi 14 hari kepada kementerian dalam negeri untuk membuat keputusan kepada rayuan pendaftaran kami.“Tiada perbincangan belakang atau pencaturan politik, keputusan ini adalah hasil keputusan mahkamah,” katanya.Pejuang ditubuhkan oleh Mahathir dan beberapa ahli Parlimen lain selepas mereka dipecat dari Bersatu pada Mei tahun lalu.Pada 8 Julai lalu, Mahathir mengumumkan Pejuang berjaya diluluskan sebagai seuah parti politik.“Kami berpendapat cara kami bukan untuk menimbul masalah,” katanya.“Kita buat melalui undang-undang. Tak ada sebab kita tak boleh didaftar.”


Bekas peguam DoJ beritahu juri ada jumpa lelaki Cina, teruskan kempen lobi haram

Seorang bekas peguam di Jabatan Kehakiman (DoJ) Amerika Syarikat (AS) memberitahu juri bahawa beliau turut bekerja bagi pihak artis hip-hop Pras Michel, sebagai sebahagian daripada kempen pengaruh asing haram untuk melobi pentadbiran Trump supaya dapat membawa pulang seorang ahli politik pembangkang ke China.
George Higginbotham memberi keterangan bahawa beliau melakukan kerja itu secara sampingan sewaktu bekerja di Jabatan Kehakiman dengan menawarkan khidmat nasihat perundangan kepada Michel, rakan lamanya.
Tugasnya termasuk memudahkan beberapa urusan Michel dengan Jho Low iaitu seorang ahli perniagaan yang menurut pihak pendakwa raya telah menggelapkan berbilion dolar dana kekayaan negara 1MDB.
Higginbotham ialah saksi terbaru yang memberi keterangan untuk pihak kerajaan dalam perbicaraan jenayah terhadap Michel, yang dituduh menerima berjuta dolar bagi menjalankan tiga skim lobi berasingan bagi pihak Low.
Saksi-saksi lain setakat ini termasuk pelakon Leonardo DiCaprio dan bekas pegawai Jawatankuasa Kebangsaan Republikan, Elliott Broidy.
Higginbotham berkata beliau berasa tidak selesa ketika Michel mengarahkan beliau menyampaikan mesej kepada kedutaan China pada 2017 bahawa pentadbiran Trump sedang berusaha menyelesaikan permintaan mereka untuk mengekstradisi penentangnya Guo Wengui. Namun demikian beliau tetap melakukannya, sambil memberitahu juri ia dibuat atas dasar persahabatannya dengan Michel.
"Ini boleh menyebabkan saya berdepan banyak masalah," katanya kepada juri, sambil menambah bahawa tindakannya "sudah tentu melangkaui tugas hakiki."
Higginbotham, yang mengaku bersalah pada 2018 atas peranannya dalam kempen pengaruh asing, dengan memberi keterangan bahawa penyiasat di Jabatan Kehakiman kemudian mendapat tahu tentang pertemuannya dan menyoalnya.
Beberapa bulan kemudian, beliau bersetuju untuk terbang ke Hong Kong untuk melakukan pertermuan susulan dengan Low selepas Michel memberi jaminan bahawa beliau "tidak perlu bimbang tentang DoJ lagi."
"Malangnya, itu jelas tidak berlaku," tambah Higginbotham.
Kelakuan Higginbotham sejak itu telah ditonjolkan dalam buku bertajuk Department of Defense's Encyclopedia of Ethical Failure.


Pengusaha sektor pelancongan mahu proses pengambilan pekerja asing dipermudah

Tidak seperti tempoh pandemik, pengusaha hotel Engku Azman kini mula sibuk melayan pelangan-pelanggan yang mendaftar masuk ke hotelnya yang terletak di Sepang, Selangor.
Selepas negara memasuki fasa endemik, perniagaannya aktif semula selepas menjadi tumpuan ramai penumpang yang tiba di KLIA untuk penginapan transit.
Ketika ditemui, Azman berkata dia tidak pernah menyangka perniagaan hotel mesra Muslim yang dimulakan selepas bersara daripada Kementerian Kesihatan Januari 2020 itu terpaksa berdepan episod pahit pandemik yang memaksa perniagaan barunya menghentikan operasi.
Menurut Azman, apa yang membuat perniagaan hotelnya terus bertahan dan tidak perlu gulung tikar adalah Geran Khas Prihatin yang disediakan kerajaan untuk penguasaha hotel sepertinya.
Namun, ketika ini, operasi perniagaannya masih tidak pulih sepenuhnya walaupun kembali aktif.
Katanya, dia masih bergelut dengan masalah kekurangan tenaga kerja.
Ketika ini, Azman berkata semua urusan perniagaan dan operasi hotel terpaksa dikendalikan sendiri bersama seorang anaknya.
Malahan, pada waktu permintaan tinggi, dia perlu bergantung kepada pekerja separuh masa dan meminta bantuan saudara mara.
"Kita memang hadapi masalah pekerja. Kalau tawar gaji tinggi mungkin ramai nak (kerja). Tapi bisnes kita sederhana.
"Kita sudah cuba dapatkan pekerja sepenuh masa dengan gaji berpatutan tetapi agak sukar," katanya kepada MalaysiaNow.
Atas sebab itu, Azman bersetuju dengan gesaan Majlis Pemulihan Negara (MPN) supaya kerajaan mempercepatkan dan mempermudahkan proses permohonan pekerja asing terutama dalam sektor-sektor kritikal seperti perladangan, pelancongan dan pembuatan.
Sebelum ini, Pengerusi MPN Muhyidin Yassin berkata kekurangan tenaga kerja akan merencatkan proses pemulihan sektor-sektor yang paling terjejas akibat pandemik.
MPN juga telah beberapa kali menggesa kerajaan mempercepatkan proses dan usaha pemulihan sektor pelancongan serta merangka inisiatif serta bantuan bagi memacu semula sektor pelancongan yang merupakan antara penyumbang terbesar kepada keluaran dalam negara kasar (KDNK) negara.
Dalam pada itu, Azman turut merancang untuk mengembangkan perniagaan hotelnya itu dengan menambah lebih banyak bilik di hotelnya.
Bagaimanapun, hasratnya terpaksa ditangguhkan ekoran masalah yang sama.
Masalah dihadapi Azman turut dikongsi Presiden Persatuan Pengembaraan dan Agensi Pelancongan Selangor (SAFTTA) Fathir Badri Al Hadad, mengatakan sektor pelancongan dan perhotelan kini sukar mencari pekerja kerana warga tempatan tidak gemar bekerja dalam sektor berkenaan.
Katanya, isu kekurangan pekerja kekal menjadi krisis utama meskipun pelancongan domestik dan antarabangsa semakin rancak di Malaysia.
Menyokong gesaan MPN, beliau turut berkata kerajaan perlu bersungguh-sungguh menyelesaikan isu kekurangan pekerja dengan membuka kembali permohonan pekerja asing supaya pengusaha sektor pelancongan boleh mengisi jawatan yang diperlukan.
Menurut Fathir, sudah setahun kekosongan pekerja asing dibiarkan untuk sektor berkenaan.
Katanya, cadangan MPN agar inisiatif dan bantuan untuk sektor pelancongan perlu dirangka dalam kadar segera akan membolehkan Malaysia bersaing dengan negara-negara jiran seperi Singapura, Indonesia dan Thailand.
"Apabila sektor pelancongan rancak, pastinya ekonomi negara berkembang.
"Kerajaan kena ambil maklum perkara itu dan bila kerajaan sedar  betapa besarnya sumbangan sektor ini, pastinya sektor ini akan dibantu dengan serius oleh kerajaan."


Muhyiddin cadang tubuh jawatankuasa khas Kabinet tangani harga barang, perkhidmatan

Pengerusi Majlis Pemulihan Negara (MPN) Muhyiddin Yassin hari ini mencadangkan sebuah jawatankuasa Kabinet ditubuhkan khusus untuk menangani isu kenaikan harga barangan dan perkhidmatan, mengatakan peningkatan inflasi yang mungkin dihadapi negara bakal membebankan pengguna.Menurut Muhyiddin, data terkini Jabatan Perangkaan Malaysia menunjukkan peningkatan Indeks Harga Pengeluar (IHPR) bagi pengeluaran tempatan telah meningkat sebanyak 12.3% pada September 2021, berbanding sembilan peratus yang dicatatkan pada bulan sebelumnya.“Ini akan menyebabkan peningkatan inflasi untuk beberapa bulan akan datang yang tentunya akan membebankan pengguna.“Rakyat yang baru mula dapat menarik nafas lega selepas sektor-sektor ekonomi dibuka semula, kini terbeban dengan masalah kenaikan harga barang yang tentunya menjejaskan kehidupan mereka,” katanya dalam sebuah kenyataan hari ini.Dalam pada itu, beliau yang merupakan pengerusi gabungan Perikatan Nasional (PN) turut berkata beliau telah memutuskan supaya gabungan itu menganjurkan Gerai Prihatin Rakyat yang menjual barangan keperluan harian pada harga murah di seluruh negara.Katanya, keputusan itu adalah bagi “membantu meringankan beban rakyat dalam berdepan waktu yang sukar ini”.Kenaikan harga barang telah menjadi rungutan pengguna sehingga Perdana Menteri Ismail Sabri sendiri turut memberikan amaran kepada pembekal untuk tidak menaikkan harga barangan.Semalam, Ismail menggesa kementerian perdagangan dalam negeri dan hal ehwal pengguna (KPDNHEP) menjalankan kajian terperinci berhubung faktor kos pengeluaran.“Kita (kerajaan) mahu maklumat bagi harga kos di setiap rantaian bekalan.“Kerajaan tidak mahu rakyat terbeban dengan peningkatan harga barangan keperluan disebabkan faktor kos pengeluaran,” katanya.Dalam pada itu, Muhyiddin berkata Ronald Kiandee selaku ahli Majlis Tertinggi PN dan naib presiden Bersatu yang juga merupakan menteri pertanian dan industri makanan, telah dipertanggungjawabkan untuk mengetuai jawatankuasa di peringkat nasional bagi penganjuran gerai tersebut.“Saya berharap agensi penguatkuasa akan terus melipatgandakan usaha penguatkuasaan untuk memastikan pengeluar, pembekal dan peniaga tidak mengambil kesempatan menaikkan harga pada kadar yang tidak munasabah.“Tindakan undang-undang yang tegas mesti diambil di bawah Akta Kawalan Bekalan 1961 dan Akta Kawalan Harga dan Anti Pencatutan 2011 ke atas mereka yang ingkar,” tegasnya.


Kesihatan mental tentera, pengusiran Rohingya antara tajuk utama Dewan Rakyat hari ini

Isu berkaitan tindakan kerajaan dalam memastikan tahap kesihatan mental dalam kalangan anggota dan pegawai tentera dalam keadaan baik antara yang dijangka menarik perhatian pada persidangan Dewan Rakyat hari ini.Menurut Aturan Urusan Mesyuarat, soalan itu akan dikemukakan Rubiah Wang (GPS-Kota Samarahan) kepada menteri kanan pertahanan, yang turut ingin tahu pampasan diberikan kepada ahli keluarga mangsa yang terlibat dalam insiden tembakan di Balai Pengawal Skuadron 330 Tentera Udara Diraja Malaysia (TUDM), Kota Samarahan, Sarawak baru-baru ini.Selain soalan-soalan berkaitan Covid-19 dan vaksin, sesi pertanyaan bagi jawab lisan juga dijangka turut menyentuh kedudukan kerajaan mengenai rancangan untuk menghentikan pengusiran pelarian Rohingya yang akan dikemukakan Wong Chen (PH-Subang).Wong turut meminta menteri luar menyatakan tindakan politik dan kemanusiaan sehala yang kerajaan sedia ambil terhadap rampasan kuasa di Myanmar, di luar daripada payung Asean.Persidangan Dewan Rakyat juga akan menyambung sesi penggulungan Rancangan Malaysia Ke-12 (RMK12) hari ini melibatkan 12 lagi kementerian antaranya kementerian komunikasi dan multimedia, kementerian tenaga dan sumber asli serta Kementerian Kesihatan.Mesyuarat Penggal Keempat Parlimen ke-14 akan berlangsung selama 17 hari hingga 12 Oktober ini.


Peningkatan harga pasti berlaku pada 2022

“Maaf ya, Selepas Tahun Baru Cina, semua mee sup kita naik 50 sen ke RM7 semangkuk. Terpaksa, semua sayur, udang naik harga,” kata peniaga mee sup di Shah Alam.“Semua kopi O sekitar kopitiam ini dah naik 40 sen, dari RM1.60 ke RM2.00 secawan. Saya belum naik. Tapi nampaknya terpaksa naik juga selepas Tahun Baru Cina sebab semua harga dah mahal,” kata seorang pengusaha restoran sup ikan di Johor Jaya.Masalah yang dihadapi kedua-dua peniaga ini sama.Kos barang mentah seperti sayur, ikan dan daging serta kos pengangkutan sudah meningkat.Mereka terpaksa menaikkan harga untuk meneruskan perniagaan.Pada masa sama, para pekerja mereka juga mengeluh mengenai kehidupan yang semakin susah kerana kenaikan harga lalu memohon pertambahan gaji.Namun, mereka tidak boleh menaikkan gaji pekerja pada waktu ini.Ini kerana harga baru menu mereka hanya untuk mengimbang kenaikan kos barang mentah.Jika mereka menaikkan gaji pada waktu yang sama juga, maka mereka terpaksa menaikkan harga pada kadar yang lebih tinggi untuk meneruskan kehidupan.Jika ini berlaku, mereka risau restoran mereka diboikot kerana kenaikan harga yang terlalu mendadak akan menyebabkan para pelanggan merasakan tidak berbaloi untuk berbelanja di restoran mereka.Ini berisiko menggagalkan tujuan asal untuk menaikkan harga.Bukan sahaja ia tidak berjaya membantu mendapatkan pulangan yang diharapkan untuk mengimbangi kos, sebaliknya ia boleh menyebabkan perniagaan semakin merosot yang menjejaskan aliran tunai.Bukan ini sahaja yang perlu difikirkan, mereka juga risau akan reaksi para pekerja mereka.Apakah para pekerja mereka akan mencari kerja lain kerana kecewa tidak dinaikkan gaji?Jika mereka kehilangan pekerja semasa kerana enggan menaikkan gaji, apakah mereka mampu mendapatkan pekerja baru pada tahap gaji yang lama di dalam masa yang singkat?Persoalan lebih besar ialah apakah mereka mampu mendapat sebarang pekerja pada waktu ini?Bagaimana pula dengan operasi perniagaan sekiranya “top performer” mereka memilih untuk berhenti kerana tidak puas hati?“If you don’t take care of your top performer, someone else will,” itulah peringatan yang diberikan oleh pengusaha mee sup ketika kami sempat berbual.Itulah dilemma-dilemma yang sedang dihadapi kebanyakan bos pada tahun 2022.Kepada semua bos yang masih bertahan perniagaannya di dalam ancaman Covid-19 ini, kita harus semua memberikan satu tepukan gemuruh kepada mereka.Syabas dan semoga dimurahkan rezeki.


Malaysia kesal Majlis Keselamatan PBB tidak upaya pulih keamanan di Ukraine

Malaysia yang amat bimbang dengan peningkatan konflik ketenteraan di Ukraine, kesal dengan ketidakupayaan Majlis Keselamatan Pertubuhan Bangsa-Bangsa Bersatu (UNSC) dalam melaksanakan tanggungjawab utamanya untuk memulihara keamanan dan keselamatan antarabangsa.Wakil Tetap Malaysia ke Pertubuhan Bangsa-Bangsa Bersatu (PBB) Syed Mohamad Hasrin Aidid berkata oleh itu terdapat keperluan untuk sesi khas kecemasan ke-11 Perhimpunan Agung PBB.Beliau berkata Malaysia memahami kebimbangan keselamatan yang munasabah oleh semua pihak.“Namun begitu, dalam apa jua keadaan semua pihak mesti mematuhi dan menghormati prinsip kedaulatan dan integriti wilayah semua negara, seperti yang termaktub dalam piagam PBB dan undang-undang antarabangsa. Sebarang pelanggaran prinsip yang agung itu tidak boleh diterima,” katanya dalam kenyataan pada sesi khas kecemasan ke-11 Perhimpunan Agung PBB.Kenyataan itu disiarkan melalui akaun Twitter rasmi Misi Tetap Malaysia ke PBB di New York.Hasrin berkata pada saat genting ini, Kuala Lumpur menyeru semua pihak untuk bertenang, mengambil langkah konkrit untuk meredakan kemelut dan meneruskan jalan dialog untuk menyelesaikan konflik secara aman.“Oleh itu, Malaysia menyambut baik rundingan secara bersemuka antara Ukraine dan Rusia di Belarus pada 28 Februari 2022.“Kami berharap rundingan itu akan diteruskan dan menemui penyelesaian segera untuk mengelakkan kehilangan nyawa dan kemusnahan berterusan,” tambahnya.Beliau berkata Malaysia menyeru semua pihak agar tidak mengambil tindakan sehala yang boleh memburukkan lagi ketegangan dan memberi kesan yang meluas ke serantau dan global.Hasrin juga berkata Malaysia amat bimbang dengan laporan mengenai senjata nuklear yang diletakkan pada status berjaga-jaga tinggi, sambil menyeru semua negara senjata nuklear supaya mematuhi Kenyataan Bersama mereka pada 3 Jan 2022 mengenai mencegah perang nuklear dan mengelak perlumbaan senjata.“Malaysia menyokong penuh penegasan bahawa “perang nuklear tidak boleh dimenangi dan tidak boleh dimulakan”.“Kami selanjutnya menggesa negara senjata nuklear untuk meneruskan tindakan ke arah pengurangan keadaan berwaspada, pengurangan risiko, dan melaksanakan komitmen dan kewajipan mereka berkaitan pelucutan dan kawalan senjata nuklear,” katanya.Dengan keadaan tegang di lapangan, beliau berkata Malaysia menggesa semua pihak untuk memastikan perlindungan dan kesejahteraan rakyat, khususnya wanita, kanak-kanak, dan kumpulan lain masyarakat yang mudah terancam.Hasrin berkata Malaysia mengulangi komitmennya untuk menyelesaikan pertikaian secara aman, berpandukan prinsip yang termaktub dalam piagam PBB dan undang-undang antarabangsa demi kepentingan mengekalkan keamanan dan keselamatan serantau dan antarabangsa, serta memperkenalkan kemakmuran yang lebih besar.“Sehubungan itu, Malaysia akan mengundi menyokong draf resolusi bersama perhimpunan ini,” tambahnya.


Mahkamah perintah kerajaan, 3 individu bayar RM5 juta kepada keluarga Altantuya

Mahkamah Tinggi Shah Alam memerintahkan kerajaan dan tiga lagi individu untuk membayar RM5 juta kepada keluarga Altantuya Shaariibuu, seorang warga Mongolia yang dibunuh secara kejam 16 tahun lalu.
Hakim Vazeer Alam Mydin Meera membuat keputusan memihak kepada keluarga Altantuya dalam saman bernilai RM100 juta yang difailkan pada 2007.
Plaintif saman itu termasuk ibu bapa Altantuya, Shariibuu Setev dan Altantseseg Sanjaa, dan adik lelakinya Mungunshagai Bayarjargal, yang memfailkan saman terhadap kerajaan Malaysia, penganalisis politik Abdul Razak Baginda dan dua bekas anggota Unit Tindakan Khas, Sirul Azhar Umar dan Azilah Hadri yang disabitkan kesalahan membunuh wanita itu.
Altantuya, yang merupakan bekas kekasih Razak, dibunuh pada October 2006 dan tubuhnya diletupkan menggunakan bom ketenteraan.
Sementara Razak yang didakwa bersubahat dibebaskan daripada pembunuhan itu tanpa dipanggil pembelaannya pada 2008.
Dalam keputusannya hari ini, Vazeer memerintahkan empat defendan turut membayar faedah tahunan sebanyak lima peratus bagi pampasan RM5 juta, serta setiap defendan membayar kos RM25,000 kepada keluarga.
Beliau berkata dua bekas pegawai polis itu sudah dibuktikan membunuh Altantuya secara kejam.
Beliau berkata Razak turut bertanggungjawab juga kerana pembunuh tidak akan mengenali mangsa jika beliau tidak meminta mereka membantu ketika Altantuya mengancam untuk mendedahkan hubungan sulit mereka berdua.
Vazeer berkata Razak turut bertanggungjawab atas tindakan Azilah dan Sirul yang menggunakan sumber pasukan polis.
Sangeet Kaur Deo mewakili keluarga Altantuya sementara Manjeet Singh Dhillon mewakili Razak, dan peguam Zetty Zurina Kamaruddin mewakili kerajaan.
Sementara Azilah dan Sirul tidak diwakili peguam.


KPM nafi turunkan gred pemarkahan SPM 2022

Dakwaan bahawa Kementerian Pendidikan (KPM) menurunkan purata gred pemarkahan peperiksaan Sijil Pelajaran Malaysia (SPM) 2022 adalah tidak benar.
Menteri Pendidikan Fadhlina Sidek berkata setiap permarkahan yang dibuat mestilah mengikut merit dan standard yang diguna pakai sebelum ini.
“Kita ada standard kita dan kita cukup jaga standard itu… kita harus berlaku adil apabila pemarkahan ini dibuat dia mestilah mengikut merit dan standard yang sudah kita guna pakai sebelum ini,” katanya kepada pemberita selepas menutup Program Pemerkasaan Bahasa Melayu Sekolah Jenis Kebangsaan Cina (SJKC) dan Sekolah Jenis Kebangsaan Tamil (SJKT) Wilayah Persekutuan Kuala Lumpur dan Selangor, di Kuala Lumpur, semalam.
Baru-baru ini tular di media sosial berhubung analisis pemarkahan SPM yang mendapat perhatian serta menimbulkan pertikaian dalam kalangan orang ramai terhadap sistem pemarkahan KPM bagi SPM 2022.
Dalam perkembangan lain, ditanya sama ada KPM akan menambah subjek wajib lulus peperiksaan SPM selain Bahasa Melayu dan Sejarah, Fadhlina berkata setakat ini dua mata pelajaran itu sahaja dikekalkan.
“Setakat ini kita kekalkan dengan pendirian untuk (wajib lulus) Bahasa Melayu dan Sejarah kerana impaknya dalam SPM baru-baru ini, keputusan mata pelajaran Sejarah meningkat dengan sangat tinggi dan sangat baik.
“Ini menunjukkan pelajar ini tiada masalah menguasai subjek Sejarah, mungkin cuma intervensi yang agresif kena kita lakukan khususnya dalam pemerkasaan Bahasa Melayu dan Sejarah,” katanya.
Dalam pada itu, beliau berkata tahap penguasaan mata pelajaran Bahasa Melayu di SJKC dan SJKT dalam SPM 2022 menunjukkan prestasi yang cukup cemerlang dengan  peningkatan yang ketara dan berharap prestasi itu dapat dipertingkatkan.
Mengulas mengenai Menteri Pendidikan, Inovasi dan Pembangunan Bakat Sarawak Roland Sagah Wee Inn, yang mendakwa menteri pendidikan enggan mengadakan pertemuan dengannya bagi mengadakan perbincangan berkaitan pembangunan pendidikan di negeri itu, Fadhlina berkata tarikh pertemuan sudah ditetapkan pada 14 Julai depan.
Selain itu, Fadhlina berkata program Pemerkasaan Bahasa Melayu SJKC dan SJKT yang bermatlamat mempertingkatkan keberkesanan pengajaran dan pembelajaran mata pelajaran Bahasa Melayu dalam kalangan guru juga diharap memberi impak kepada perkembangan dan pengukuhan Bahasa Melayu  murid-murid di sekolah berkenaan.


Kerajaan, pemain industri perlu bantu pelancongan domestik

Pakar pelancongan di Sabah memberi amaran pemain-pemain industri bakal mengubah pendekatan perniagaan mereka demi menghadapi krisis Covid-19 dan langkah-langkah menangani wabak yang dilaksanakan lebih-lebih lagi di Malaysia Timur ekoran kurangnya pelancong domestik berbanding semenanjung bahkan sejak sebelum pandemik.Jennifer Chan dari Universiti Malaysia Sabah berkata syarikat perlu mengubah model perniagaan “bagi mengharungi badai” ketika ini.Bercakap kepada MalaysiaNow, pengarah Pusat Penyelidikan Pelancongan Borneo itu berkata kerajaan dan pemain industri harus sama-sama membantu menghidupkan pelancongan domestik sepanjang sekatan perjalanan antarabangsa dilaksanakan sejak awal pandemik.“Pandemik mengubah tingkah laku orang ramai,” katanya.“Sekarang mereka lebih memilih untuk pergi ke tempat-tempat yang kurang orang dengan pemandangan alam semulajadi selain aktiviti luar dan aktiviti mencabar seperti mendaki bukit dan masuk hutan.”Pengalaman-pengalaman sedemikian sememangnya sinonim dengan Sabah dan Sarawak berbanding tempat-tempat lain yang kawasannya sudah dimajukan secara besar-besaran, namun Chan mengatakan pemilik-pemilik inap desa di negeri-negeri Borneo itu akan berdepan masalah dalam usahanya menarik pelancong tempatan tanpa strategi inklusif daripada penggubal-penggubal dasar.“Jika anda tengok statistik ketibaan pelancong domestik, Sabah dan Sarawak paling rendah angkanya berbanding negeri-negeri di semenanjung,” katanya dan menyatakan puncanya adalah kekurangan kemudahan asas.Menurut Chan, Pahang, Melaka dan Kuala Lumpur memiliki angka tertinggi pelancong domestik.Kementerian pelancongan, seni dan budaya baru-baru ini turut berkata pekerja-pekerja di sektor pelancongan di Sarawak dan Langkawi akan menerima suntikan vaksin sebaik sahaja dua fasa Program Imunisasi Covid-19 Kebangsaan (PICK) selesai dijalankan.Menterinya, Nancy Shukri berkata pihaknya bekerjasama dengan Menteri Penyelaras PICK Khairy Jamaluddin untuk program vaksinasi pekerja-pekerja sektor pelancongan di negeri-negeri tersebut yang masih bekerja sepanjang “lockdown” termasuk kakitangan di hotel-hotel yang ditukar menjadi pusat kuarantin.Bagaimanapun, ekoran lanjutan sekatan pergerakan penuh dari 14 hingga 28 Jun, Chan berkata sektor pelancongan mungkin tidak dapat bertahan sehingga pemain industri mendapat vaksin terutamanya di Sabah dan Sarawak.“Industri pelancongan adalah yang paling mudah maju namun ia juga paling senang merudum. Industri ini menghadapi kemerosotan yang tidak sama seperti sektor-sektor lain,” katanya.“Syarikat-syarikat yang bergantung dengan pelancong sahaja mungkin tidak dapat bertahan.”Sehubungan itu, beliau menggesa pihak berkepentingan, pakar-pakar dan operator pelancongan untuk bekerjasama dengan kerajaan bagi merangka semula strategi-strategi mereka.“Pelancongan berdepan masalah yang banyak kerana ia sangat sensitif dengan keadaan ekonomi, kesihatan dan keselamtan.“Bagi terus menghidupkan sektor ini, kita perlukan lebih banyak polisi mampan, komprehensif dan utuh supaya pelancongan tetap maju.”Mengakui betapa situasi pandemik yang dihadapi negara ketika ini sukar dijangka, beliau berkata langkah-langkah yang diambil juga mesti sejajar dengan situasi-situasi semasa.Beliau menambah pelancongan bukan sekadar ditakrif dengan lokasi-lokasi utama dan bangunan-bangunan tertentu.“Hotel hanya dilihat sebagai tempat untuk menyediakan perkhidmatan. Apa yang lebih penting adalah perkara-perkara yang tidak dapat dilihat daripada tempat itu yang menawarkan perkhidmatan dan pengalaman kepada pelancong – hal inilah yang menuntut interaksi fizikal antara penerima tetamu dan pelancong,” katanya.Walaupun perkara-perkara demikian sukar ditawarkan kerana perjarakan fizikal mesti dilaksanakan bagi membendung wabak, Chan berkara harapan masih wujud bagi tempat-tempat yang terus berjuang untuk meneruskan operasi mereka.“Situasi ketika ini tidak begitu menggalakkan, namun apa yang positif daripada penemuan kajian saya, orang ramai masih lagi mahu keluar melancong kerana ia adalah sebahagian daripada hidup kita.”Buat masa sekarang, beliau menasihatkan mereka yang berada dalam industri tersebut perlu meningkatkan kemahiran-kemahiran pengurusan terutama dari sudut kebersihan bagi memastikan pelancong yang bakal datang dijamin keselamatan mereka.“Kerajaan juga perlu meningkatkan usaha-usahanya untuk menyediakan lojistik dan infrastruktur komunikasi yang lebih baik di Sabah dan Sarawak.“Saya yakin dengan usaha yang tersusun dalam membendung impak dan kesan pandemik, industri pelancongan kita akan lebih utuh,” katanya.


SPRM ambil maklumat daripada bekas ketua menteri Melaka berhubung isu royalti pasir

Suruhanjaya Pencegahan Rasuah Malaysia (SPRM) Melaka telah bertemu dengan bekas Ahli Dewan Undangan Negeri (Adun) Sungai Udang Idris Haron bagi mendapatkan maklumat berhubung dakwaan berlaku pembolotan projek ekonomi dan penipuan terhadap kerajaan Persekutuan berkaitan royalti pasir di Melaka.Pengarahnya, Mohd Shahril Che Saad berkata perjumpaan melibatkan bekas ketua menteri Melaka itu dengan tiga pegawai SPRM berlangsung kira-kira dua jam bermula 3 petang semalam di sebuah lokasi di negeri ini.“Saya mengesahkan kita telah berjumpa dengan beliau (Idris) dan pihak kami telah mengambil beberapa maklumat berkaitan dakwaan berkenaan dan kerjasama yang diberikan adalah baik.“Ia lebih kepada maklumat awal berkaitan dakwaan itu dan maklumat tersebut telah dihantar ke Ibu Pejabat SPRM untuk dianalisis dan diperincikan bagi tindakan lanjut,” katanya kepada pemberita selepas majlis sambutan ulang tahun BPR/SPRM ke-54 peringkat negeri Melaka di Masjid Al-Azim hari ini.Mohd Shahril berkata tiada sebarang dokumen berkaitan dakwaan berkenaan diambil daripada Idris setakat ini.Idris dilaporkan mendakwa terdapat pemimpin Umno di Melaka membolot projek ekonomi dan menipu kerajaan Persekutuan berkaitan royalti pasir, yang menyebabkan beliau menarik sokongan terhadap kerajaan Melaka.